title: Benny Benassi

text: Benny Benassin ensimmäinen suuri kansainvälinen hitti oli I Feel So Fine vuonna 2001, jossa kuultin paljon yhteistyötä Benassin kanssa tehneen Dhanyn ääni. Siirryttyään eurohousesta electroon häneltä tuli toinen hyvin menestynyt hitti Satisfaction vuonna 2002. Kappale kohosikin Ison-Britannian Top 75 chart -listassa sijalle 2. Moni muukin hänen kappaleistaan on kohonnut korkealle Euroopan dance-soittolistoilla ja on saanut paljon soittoaikaa eri klubeilla maailmanlaajuisesti. Benny Benassi oli vuoden 2005 DJ Mag -lehden Top 100 DJ -äänestyksessä sijalla 22.


title: Benny Benassi

text: Benassi voitti parhaan remixin (Dance) Grammy-palkinnon helmikuussa 2008 kappaleella Bring The Noise. Kyseinen kappale löytyy myös Benny Benassin uudelta albumilta, Rock'N'Rave, joka julkaistiin 3. kesäkuuta 2008 (2 cd). Albumin ensimmäinen single on nimeltään I Am Not Drunk. Benny Benassi kuuluu tuottajiin levy-yhtiöihin Pumpkin-music ja funky pumpkin, joiden genre on pääasiassa Electro sekä Funky-House/House.


title: Jaakko Kytömaa

text: Jaakko Kytömaa (s. 15. lokakuuta 1945, Helsinki) on suomalainen näyttelijä, joka on tehnyt pitkän uran Suomen Kansallisteatterissa. Kytömaa on myös esiintynyt muutamassa elokuvassa ja tv-sarjoissa. TV-sarjassa "Kotikatu" hän on näytellyt Herman Anderssonia. Kytömaa on naimisissa näyttelijä Elli Castrénin kanssa.


title: Jaakko Kytömaa

text: Kytömaa työskenteli uransa alussa Porin teatterissa ja oli mukana perustamassa Porin Teatterin Aktiivi-nuorisoteatteria. Hän on ohjannut lukuisia kuunnelmia, mm. "Huone mestauslavan alla" ja "Viimeinen työpäivä". Hän perusti Ylioppilasteatterille uuden kesäteatterin Puotilan kartanon pihalle ja ohjasi siellä Hella Wuolijoen "Justiinan". Ryhmäteatterissa hän on ohjannut "Wiipurin nopeat" ja näytellyt lukuisissa muissa Lauri Siparin suomalaisuutta luotaavissa näytelmissä.


title: Fei Junlong

text: Fei Junlong (s. 5. toukokuuta 1966) on kiinalainen avaruuslentäjä. Hän oli oli toinen taikonautti avaruudessa. Hän oli komentajana Shenzhou 6 -avaruuslennolla, joka lähti 12. lokakuuta 2005 ja kiersi maapallon 76 kertaa 4 päivässä 19 tunnissa ja 33 minuutissa.


title: Fei Junlong

text: Hän syntyi 1965 Kiinassa Suzhoussa Jiangsun maakunnassa. Vuonna 1991 hän meni naimisiin Wang Jien kanssa ja heillä on yksi poika, Fei Di. Asteroidi 9512 Feijunlong on nimetty hänen mukaansa.


title: Suomen valokuvataiteen museo

text: Suomen valokuvataiteen museo on valokuvan valtakunnallinen erikoismuseo, joka sijaitsee Helsingin Kaapelitehtaalla. Museon tehtävänä on edistää ja vaalia suomalaista valokuvataidetta ja valokuvakulttuuria. Valokuva-alan järjestöjen aloitteesta perustettu museo aloitti toimintansa vuonna 1969. Museota ylläpitää Suomen valokuvataiteen museon säätiö.Vuonna 2015 museoon tutustui yhteensä 27 064 kävijää, joista 14 061 sai ilmaiskäynnin ja 13 003 maksoi pääsymaksun.


title: Suomen valokuvataiteen museo

text: Museon päätukijat ovat opetusministeriö ja Helsingin kaupunki, joka tarjoaa museolle tilat. Museon johtaja on Elina Heikka (alkaen 2007). Vakituista henkilökuntaa museossa on 13.


title: Suomen valokuvataiteen museo

text: Museon näyttelyt tuovat esiin kotimaista ja kansainvälistä nykyvalokuvausta sekä valokuvan monimuotoista historiaa. Näyttelytilojen koko on noin 800 m. Tilat jakautuvat suureen näyttelytilaan, nopeammin vaihtuvien ja pienimuotoisempien näyttelyiden Projekti- ja Prosessi-tiloihin sekä Kuvakulmaan.


title: Suomen valokuvataiteen museo

text: Museon kokoelmiin kuuluu noin 3,7 miljoonaa valokuvaa, jotka kattavat valokuvan eri käyttökulttuurit. Kokoelma sisältää suomalaisia ja ulkomaisia aineistoja, mutta se painottuu suomalaiseen 1900-luvun valokuvaukseen. Kokoelmassa on sekä valokuvaajien valikoituja teoksia että laajoja valokuva-arkistoja. Esinekokoelmissa on myös kameroita ja muuta valokuvaukseen liittyvää erikoisaineistoa. Kokoelmaostoissa painotetaan kotimaista nykyvalokuvataidetta.


title: Suomen valokuvataiteen museo

text: Museon merkittäviä kokoelmalahjoituksia ovat esimerkiksi "Uuden Suomen" negatiiviarkisto sekä Kalle Kultalan kokoelma. Lehtikuvaaja Kalle Kultala oli sodanjälkeisen Suomen keskeisiä dokumentoijia. Alma Media/"Iltalehti" lahjoitti "Uuden Suomen"/"Iltalehden" kuva-arkiston negatiivit museolle vuonna 2004. Tässä kokoelmassa on noin 2,5 miljoonaa kuvaa. Kokoelmaa on järjestetty ja luetteloitu Suomen kulttuurirahaston apurahan turvin vuosina 2006–2009. "Uusi Suomi" oli yksi ensimmäisistä suomalaisista sanomalehdistä, jonka palkkalistoilla toimi ammattimainen lehtikuvaaja.


title: Suomen valokuvataiteen museo

text: Museo harjoittaa kokoelmia koskevaa perustutkimusta sekä tuottaa tutkimuksellisia julkaisuja. Kotimaista valokuvatutkimusta museo edistää yhteistyöhankkeilla tutkimusta tekevien laitosten kanssa, ylläpitämällä valtakunnallista valokuvatutkijoiden verkostoa ja jakamalla apurahoja Börje ja Dagmar Söderholmin rahastosta.


title: Suomen valokuvataiteen museo

text: Tutkimusta ja valtakunnallista kuva-arkistotyötä palvelevat myös museon ylläpitämä tietokanta suomalaisista valokuvaajista sekä museon tietokannat ja selvitykset suomalaisista kuva-arkistoista. Museolla on lisäksi tutkijoille tarkoitettu valokuva-alan kirjasto. Museo palvelee sekä asiantuntijoita, että suurta yleisöä "Kysy museolta" ja "Kuka kuvasi?" -verkkopalveluiden kautta.


title: Suomen valokuvataiteen museo

text: Museon konservointiosaston alaa on paitsi kokoelmien, myös valtakunnallisesti tärkeimpien valokuvien kunto ja säilytysolosuhteet. Osasto tarjoaa työharjoittelupaikkoja alan opiskelijoille sekä järjestää valokuvien hoitoon ja säilytykseen liittyvää koulutusta. Osasto tekee myös ohjeistoja kuva-arkistoille kokoelmien kartutuksesta ja hallinnasta.


title: Suomen valokuvataiteen museo

text: Suomen valokuvataiteen museon yleisötyön tehtävä on edistää ja tukea valokuvaan liittyviä oppimisen, tekemisen ja kokemisen muotoja. Museo järjestää opastuksia, työpajoja, taiteilijatapaamisia ja luentoja sekä tiedotustilaisuuksia opettajille kauden työpajatarjonnasta ja näyttelyistä. Museopedagogiikka tuottaa myös valokuva- ja mediakasvatushankkeita eri yleisöille.


title: Suomen valokuvataiteen museo

text: Museon julkaisujen painopiste on tutkimuksellisissa, näyttelyihin liittyvissä kirjoissa. Tutkimukset, temaattiset ja käsikirjatyyppiset julkaisut takaavat tiedon ja kuvien säilymisen. Museo tutkijoineen toteuttaa suomalaisen valokuvataiteen tutkimushankkeita, joiden pohjalta on valmistunut artikkelikokoelmia.


title: Suomen valokuvataiteen museo

text: Näyttelytilojen yhteydessä toimii museokauppa, joka keskittyy valokuva-alan laatukirjoihin.


title: Paatsivuono

text: Paatsivuono (, ) on kunta Tromssan läänissä Pohjois-Norjassa. Paatsivuonon kunta sijoittuu kahden, jyrkkien vuorten reunustaman vuonon ympäristöön, Paatsivuonon ja Malankivuonon. Alueella on maataloutta. Tammikuussa 2013 tehdyn väestönlaskennan mukaan kunnassa oli 5 562 asukasta. Kunnan hallinnollinen keskus on Storsteinnes, jossa 890 asukasta. Toinen tärkeä taajama on Nordkjosbotn.


title: Paatsivuono

text: Paikallinen Storsteinnes-meijeri valmistaa ruskeaa norjalaista juustoa sekä "Balsfjord"-vuohenmaitojuustoa.


title: Paatsivuono

text: Alueen ensimmäiset asukkaat olivat saamelaisia. Alueelle saapui uudisasukkaita Etelä-Norjasta sekä myös Suomesta.


title: Paatsivuono

text: Malankivuonon rannalla sijaitseva kunnan länsiosa muodosti aiemmin itsenäisen Malangenin kunnan, joka liitettiin Paatsivuonoon vuonna 1964.


title: Bardu

text: Bardu eli Perttula () on kunta Tromssan läänissä pohjois-Norjassa. Tammikuussa 2013 tehdyn väestönlaskennan mukaan kunnassa oli 3 933 asukasta. Kunnan hallintokeskus on Setermoen, jossa on 2 317 asukasta. Bardusta on kotoisin entinen yhdistetyn hiihtäjä Fred Børre Lundberg.


title: Modafiniili

text: Modafiniili on stimulantti, joka lisää vireyttä ja poistaa unentarpeen. Cephalon-nimisen lääketehtaan kehittämälle modafiniilille myönnettiin Yhdysvalloissa myyntiluvat 1999 ja Isossa-Britanniassa 2002. Sitä määrätään lähinnä narkolepsiasta kärsiville, vuoro- tai yötyössä oleville, mutta myös terveet ihmiset käyttävät sitä työvireen tai elämäntavan ylläpitämiseen. Modafiniilia käytetään maailmalla ADHD:n hoidossa.


title: Modafiniili

text: Euroopan lääkevirasto suosittelee modafiniilin määräämistä ainoastaan narkolepsian hoitoon, koska modafiniilin käytön hyödyt ovat sen mukaan haittavaikutuksien riskeihin nähden riittämättömät. Modafiniilin mahdollisia haittavaikutuksia ovat mm. erilaiset psyykkiset häiriöt, sydämen toimintahäiriöt ja vaikeat iho-ongelmat. Modafiniilin kauppanimiä ovat muun muassa Provigil tai Modiodal (Yhdysvallat, Iso-Britannia, Ranska, Meksiko, Ruotsi, Tanska), Vigil (Saksa), Modalert (Intia), Modavigil (Australia), Alertec (Kanada), Modafinil Orion (Suomi).


title: Modafiniili

text: Modafiniilin tarkkaa toimintatapaa ei osata vielä selittää, mutta ilmeisesti se vaikuttaa vain otsalohkoon, jossa on ihmisten vuorokausirytmiä säätelevään ajastimeen liittyviä rakenteita. Modafiniililla voidaan pysäyttää ns. ihmisen biologinen kello, ja kun aine lakkaa vaikuttamasta, vuorokausirytmi palaa ennalleen eikä univajetta tarvitse korvata, toisin kuin monien amfetamiinijohdannaisten tapauksissa.


title: Modafiniili

text: Modafiniilin on todettu vähentävän päiväväsymystä ja parantavan keskittymiskykyä. Yhdysvaltain armeijan testeissä modafiniilia saaneet ovat selvinneet nukkumatta neljä vuorokautta, ilman henkisen suorituskyvyn heikkenemistä. Maailman Antidopingtoimisto WADA on luokitellut modafiniilin kielletyksi piristeeksi.


title: Modafiniili

text: Ranskan muukalaislegioona on käyttänyt modafiniilia. Ison-Britannian puolustusministeriö on myös tehnyt tutkimuksia modafiniilin käytöstä. Yhdysvaltain armeija on myös tutkinut modafiniilin mahdollisuutta korvata nykyisin käytössä olevat amfetamiinijohdannaiset.


title: Gay Times

text: Gay Times on brittiläinen lehti, jonka kohderyhmä on bi- ja homoseksuaaliset miehet.


title: Gay Times

text: Lehteä toimittaa Millivres Prowler Group Ltd, joka julkaisee myös lesboille suunnattua lehteä "Diva". "Gay Timesin" ensimmäisen numero julkaistiin vuonna 1984 muunnoksena vuonna 1975 perustetusta "HIM" -lehdestä. Yhtiö julkaisee nykyään myös "axm"-lehteä, joka kilpailee "Attituden" rinnalla.


title: Gay Times

text: Lehti sisältää homoseksuaalisuuteen liittyviä uutisia, haastatteluja, satiiria, palkittuja valokuvia, henkilökohtaisia ilmoituksia sekä musiikkia, elokuvia, kirjallisuutta ja Internetiä kattavia osioita vasemmistolaisesta näkökulmasta.


title: Gay Times

text: Syyskuussa 2004 "Gay Times" aloitti kiistanalaisen mainoskampanjan Lontoon metrossa, jossa oli näytillä syyskuun numeron kansikuva. Se oli ensimmäinen mainoskampanja, jossa nähtiin miesten välinen suudelma. Kampanja sai lopulta vain yhden valituksen, joka tuli Advertising Standards Agencylta.


title: TOPS-20

text: TOPS-20, lempinimeltään TWENEX, oli Digital Equipment Corporationin PDP-10-keskustietokoneiden käyttöjärjestelmä, joka perustui Bolt, Beranek & Newmanin alun perin kehittämään TENEXiin. TOPS-20 oli virtuaalimuistia tukenut osituskäyttöjärjestelmä, joka oli aikaansa nähden suhteellisen intuitiivinen ja helppokäyttöinen, tehden muun muassa käyttäjän osittain tai lyhentäen syöttämien komentojen tunnistamisen ja täydentämisen () aiempaa huomattavasti tunnetummaksi. Käyttöjärjestelmän kehittäminen aloitettiin vuonna 1973, ja ensimmäiset DECSYSTEM-20-järjestelmät (PDP-10-koneita TOPS-20-käyttöjärjestelmällä) myytiin kolme vuotta myöhemmin.


title: Lulu (laulaja)

text: Marie McDonald McLaughlin Lawrie, OBE, (s. 3. marraskuuta 1948), parhaiten tunnettu taiteilijanimeltään Lulu, on skotlantilainen laulaja-lauluntekijä, näyttelijä, malli ja televisiopersoona. Hän on luonut menestyksekästä uraa viihdemaailmassa 1960-luvulta 2000-luvulle. Hän oli yksi vuoden 1969 Eurovision laulukilpailun neljästä voittajasta kappaleella "Boom Bang-a-Bang", jolla hän edusti Isoa-Britanniaa.


title: Willem Mengelberg

text: Willem Mengelberg (28. maaliskuuta 1871 Utrecht, Alankomaat – 21. maaliskuuta 1951 Zuort, Sveitsi) oli alankomaalainen kapellimestari. Hän opiskeli pianonsoittoa ja säveltämistä Kölnin konservatoriossa. Jo parinkymmenen ikäisenä hän johti orkesteria ja kuoroa Sveitsin Luzernissa ja johti myös musiikkikoulua.


title: Willem Mengelberg

text: Mengelberg muistetaan parhaiten pitkästä kaudestaan kuninkaallisen Concertgebouw-orkesterin pääkapellimestarina vuodesta 1895 vuoteen 1945. Hän loi orkesterin maailmanmaineen erityisesti Gustav Mahlerin teosten tulkkina. Mengelberg tutustui Mahleriin vuonna 1902 ja ystävystyi tämän kanssa; sen tuloksena säveltäjä itsekin vieraili usein johtamassa teoksiaan ja jopa tarkisti niiden soitinnusta Concertgebouw-salin akustiikkaan sopivammaksi. Mengelberg oli myös erinomainen Richard Straussin teosten tulkitsija, ja hänen äänityksiään pidetään edelleenkin korkeassa arvossa. Mengelbergin levytys Bachin Matteus-passiosta on sekin maineikas, joskin kiistelty.


title: Willem Mengelberg

text: Mengelbergin tulkintoja luonnehtivat tavaton ekspressiivisyys ja vapaa tempon käsittely joihin vain harvat kapellimestarit, kuten Wilhelm Furtwängler ja Leonard Bernstein ovat uskaltautuneet. Ne jakavat mielipiteitä: toiset eivät kärsi niitä kuunnella, toisille ne ovat suurinta musiikkia mitä on esitetty.


title: Willem Mengelberg

text: Mengelbergin jälkimainetta tahraa hänen toimintansa toisen maailmansodan vuosina 1940–1945 kun Alankomaat oli natsi-Saksan miehittämänä. Mengelberg jätti suosiolla miehittäjien kannalta epämieluisen musiikin konserttiensa ohjelmistoista. Sodan päätyttyä hän joutui jättämään tehtävänsä ja sai porttikiellon toimimiseen kapellimestarina Alankomaissa. Hän vetäytyi maanpakoon Sveitsiin ja kuoli juuri ennen kieltojakson päättymistä.


title: Jäätynyt mies

text: Jäätynyt mies on vuonna 1984 valmistunut Fred Schepisin ohjaama elokuva, joka perustuu vanhaan eskimotarinaan.


title: Jäätynyt mies

text: Arktiselta alueelta löydetään jää, jonka sisällä näyttää olevan jotakin. Jääkappale kuljetetaan helikopterin mukana arktiselle tutkimuslaitokselle, missä sitä ryhdytään rikkomaan laserin avulla. Jään alta paljastuu mies, joka ei ole nykyihminen vaan aito neandertalinihminen 40 000 vuoden takaa. Jäämies sulatetaan ja viedään leikkauspöydälle tutkittavaksi. Pian huomataan, että mies on yhä elossa.


title: .hack

text: .hack on japanilainen mediafranchise. Se koostuu animaatiosarjoista .hack//SIGN, .hack//Liminality, .hack//roots ja .hack//Tasogare no udewa densetsu sekä niihin kytkeytyvistä sarjakuvista, videopelistä ja romaaneista.


title: .hack

text: 29-osainen animesarja. Sen tuottivat studiot Bee Train ja Bandai Visual. Sarjasta 26 episodia on esitetty televisiossa ja kolme ovat lisäepisodeja. Sarjan musiikin on säveltänyt ja sanoittanut Yuki Kajiura. Sarjaa esitettiin Japanissa 3. huhtikuuta 2002 – 25. syyskuuta 2002.


title: .hack

text: ".hack//SIGN" tapahtumat kietoutuvat vuonna 2007 fiktiivisesti julkaistuun MMORPG-roolipeliin "The World". Tarina alkaa siitä, kun eräs pelaajista, Tsukasa, huomaa jääneensä vangiksi pelin sisään. Jotkut pelaajat alkavat selvittää tilannetta auttaakseen Tsukasaa, jotkut taas hyötyäkseen itse tilanteesta.Lisäjaksojen nimet ovat


title: .hack

text: .hack//Liminalityssä on eri keskushenkilöt, ja sarja käsittelee kolmen tytön, Mai Minasen, Yuki Aiharan ja Kyōko Tōnon sekä CC Corpin "The World" -pelin vastuuhenkilö Jun’ichirō Tokuokan tutkimuksia siitä, miksi osa pelaajista vaipuu koomaan pelatessaan peliä. Sarjan tapahtumat keskittyvät pääasiassa itse pelimaailman ulkopuolelle..hack//Tasogare no udewa densetsu on samannimiseen sarjakuvaan pohjautuva animaatiosarja, joka esittelee jälleen uudet päähenkilöt. Tapahtumat keskittyvät The World -pelin sisälle. Päähenkilöinä ovat toisistaan erillään asuneet kaksoset Rena ja Shūgo, jotka voittavat kilpailussa avatarit, jotka alun perin kuuluivat legendaarisille .hack -pelaajille, jotka tunnettiin nimimerkeillä "Kite" ja "Black Rose". hack//Tasogare no udewa densetsu on muista .hack-sarjoista poiketen enimmäkseen humoristinen. Anime poikkeaa melko suurilta osin pohjana olevasta sarjakuvasta.


title: SLV-3 (raketti)

text: SLV-3 oli kantoraketti, jolla Intia laukaisi muutaman Rohini-2 satelliitin 1980, vuonna 1979 epäonnistuneen laukaisun jälkeen. SLV on lyhenne sanoista "Space Launch Vehicle", "avaruuslaukaisuväline".


title: SLV-3 (raketti)

text:
SLV-3:n ensimmäinen ballistinen koelento tehtiin 1976. Tämä raketti on kantoraketiksi pieni. Tämä nelivaiheinen raketti kykenee laukaisemaan 40 kg 400 km:n korkuiselle satelliittiradalle. Raketti perustuu suurelta osin USA:n Scout-kantorakettiin ja muiltakin mailta kuin USA:lta saatuun tekniikkaan.
SLV-3:lla kyettiin kuljettamaan 50 kg 600 km:n korkeuteen, 47 asteen kaltevuudelle. SLV:stä kehitettiin myöhemmin ASLV ("Advanced Space Launch Vehicle"). Muita Intian käyttämiä kantoraketteja ovat olleet PSLV (Polar Satellite Launch Vehicle), ja GSLV (Geosynchronous Satellite Launch Vehicle).


title: SLV-3 (raketti)

text: Intian SLV-3:a ei pidä sotkea USA:n SLV-3 Atlas-rakettiin.


title: Bengt Holmqvist

text: Bengt Johan Christoffer Holmqvist (15. maaliskuuta 1924 Turku – 22. marraskuuta 2002 Tukholma) oli suomalainen kirjailija, toimittaja ja kriitikko. Hän oli koulutukseltaan valtiotieteen lisensiaatti. Tukholman yliopisto myönsi hänelle filosofian kunniatohtorin arvon 1969.


title: Bengt Holmqvist

text: Holmqvist työskenteli sekä Suomessa että Ruotsissa, useissa lehdissä, kuten Åbo Underrättelserissä, Nya Pressenissä, Aftontidningenissä, Stockholms-Tidningenissä, Dagens Nyheterissä, Prismassa, Utsiktissa, Poesissa, Bokvännenissa ja BLM:ssä.


title: Bengt Holmqvist

text: Kriitikonuransa alussa Åbo Underrättelserissä 1946–1949 hän kävi avoimesti populaarikirjallisuuden kimppuun kiistassa, jossa vastakkain olivat korkeakulttuuri ja tavallisen kansan maku ("folksmaks- och finsmaksdebatten"). Muutettuaan Ruotsiin hän toimi Stockholms-Tidningenissä 1949–1955 ja Dagens Nyheterissä vuodesta 1955. Hänstä tuli pian ainutlaatuinen auktoriteetti Ruotsin kirjallisessa maailmassa.


title: Bengt Holmqvist

text: Holmqvist julkaisi kirjallisuusaiheisia teoksia ja toimitti antologioita.


title: Bengt Holmqvist

text: Tarkempi julkaisuluettelo on Immigrant Institutetin sivulla.


title: Työmarkkinajärjestö

text: Työmarkkinajärjestöt ovat työnantajia ja työntekijöitä edustavia järjestöjä. Suomessa ne muodostavat yhdessä valtion kanssa niin sanotun kolmikannan.


title: Työmarkkinajärjestö

text: Suomessa on kolme palkansaajakeskusjärjestöä, jotka ovat Korkeakoulutettujen työmarkkinajärjestö Akava, Suomen Ammattiliittojen Keskusjärjestö SAK ja Toimihenkilökeskusjärjestö STTK.


title: Työmarkkinajärjestö

text: Työnantajakeskusjärjestöjä ovat Elinkeinoelämän keskusliitto EK, Kunnallinen työmarkkinalaitos KT, Valtion työmarkkinalaitos VTML ja Kirkon työmarkkinajärjestö KiT.


title: Työmarkkinajärjestö

text: Poliittisessa kielenkäytössä työmarkkinajärjestöjä kutsutaan Suomessa joskus myös korporaatioiksi.


title: Johanna Holmström

text: Johanna Holmström (s. 1981 Sipoo) on suomenruotsalainen kirjailija.


title: Johanna Holmström

text: Holmströmin ensimmäinen teos, novellikokoelma "Inlåst och andra noveller", ilmestyi vuonna 2003. ”Inlåst”-novelli oli Sveriges Radion novellipalkintoehdokkaana vuonna 2004. Novellikokoelma "Camera Obscura" (2009) sai ilmestymisvuonnaan ruotsinkielisen Ylen kirjallisuuspalkinnon ja ruotsalaisen Svenska Dagbladetin kirjallisuuspalkinnon.


title: Johanna Holmström

text: Holmström asuu Helsingissä. Hän on opiskellut yleistä kirjallisuustiedettä Helsingin yliopistossa.


title: Nybyn lasitehdas

text: Nybyn lasitehdas oli Pohjois-Pohjanmaalla Iin Olhavan kylässä vuosina 1782–1885 toiminut aikansa suurimpiin kuulunut lasitehdas Pohjoismaissa.


title: Nybyn lasitehdas

text: Suomeen perustettiin 1700-luvun jälkipuoliskolla yhteensä 12 lasitehdasta eli -ruukkia, joista yksi oli Nybyssä Olhavassa. Sinne ruukin perusti ja sen omisti oululainen kauppias ja hovineuvos (Kustaa III:n vuonna 1788 myöntämä arvonimi) Johan Nylander (1742–1810). Tehdas sai alun perin perustamisluvan Oulun Toppilaan tammikuussa 1780, mutta alueelle rakennettiin tervavarasto, Oulun Tervahovi, ennen kuin Nylander sai tehtaan rakentamisen käyntiin. Uuden luvan hän sitten anoi Olhavaan, ja se myönnettiin 18. syyskuuta 1782. Tehdas aloitti toimintansa syksyllä 1784.


title: Nybyn lasitehdas

text: Tehtaan lasihytissä oli lasiuuni ja kuusi työpajaa, venytysuuni, kolme kuivausuunia, jäähdytysuuni, tuhkauuni ja hiekkauuni. Nylander hankki tehtaaseen kuusi lasinpuhaltajamestaria, joista viisi oli ulkomaalaista, syntyperältään ruotsalaisia ja saksalaisia, sekä yksi paikkakuntalainen (Juhani Erkinpoika Kyröläinen, s. 6.2.1786 Ii, k. 10.3.1836 Ii, Nyby). Vuonna 1788 työpajoja oli toiminnassa kymmenen. Tehtaan ensimmäinen lasihytti paloi 1789, mutta rakennettiin uudelleen. Parhaimmillaan Nybyn ruukissa oli työntekijöitä 91, ja se oli maan huomattavin lasitehdas.


title: Nybyn lasitehdas

text: Yksi Nybyn lasitehtaan tuotannon loppumiseen johtaneista syistä oli tuotteiden ja tuotantoprosessin vanheneminen 1800-luvun loppuun mennessä. Tehtaan valmistamat ikkunalasit ja pullot olivat vihertäviä tai ruskeita, ikkunalasi rakkulaista. Väri johtui lasinvalmistukseen käytetyn kvartsihiekan rautapitoisuudesta. Varsinkin kirkas ikkunalasi syrjäytti 1800-luvulla kokonaan vihertävän lasin, kun taas Nybyn tuhkalasin valmistusresepti oli jotakuinkin sama kuin sata vuotta aiemmin, ensimmäisen hyttimestarin Henrik Söderbergin käyttämä. Vuonna 1857 palautettiinkin Kööpenhaminasta erä sinne toimitettua ikkunalasia, vienti Ruotsiin lakkasi myös vähitellen kokonaan. Kotimaassa tuotteita myytiin lähinnä rannikkokaupungeissa, Kuopiossa, ja kiertelevät lasinmyyjät myivät niitä muuallakin.


title: Nybyn lasitehdas

text: 1792 Nylander luovutti ruukin johtamisen pojalleen Aristotelekselle ja tyttärensä Sofian miehelle eli vävylleen Adolf Falanderille (1767–1847). Nylanderit ja Falanderkaan eivät kuitenkaan olleet lasinvalmistuksen ammattilaisia, vaan tehdas toimi lasinpuhaltajien turvin, joiden kanssa syntyi välillä selkkauksia. Syksyllä 1793 tulva aiheutti vahinkoa tehdasalueella ja muutkin vaikeudet kasvoivat. Työväen määrä laski 30:een vuosisadan loppuun mennessä. 1804 tehdas sulki ovensa ja 1807 Falander luopui lasitehdasprivilegiostaan. Sara Wacklin on kuvannut hovineuvos Johan Nylanderia teoksessaan "Satanen muistelmaa Pohjanmaalta". Nylander kuvataan siinä teräväpäiseksi ja kaupallisesti nerokkaaksi, joskin tunteettomaksi.


title: Nybyn lasitehdas

text: Olhavalaiset vetosivat tehtaansa puolesta ja saivatkin laamanni Julius Conrad Antellin ryhtymään uudelleen lasinvalmistukseen vuonna 1813. Hän myi kuitenkin tehtaan jo 1816 langolleen Johan Engmanille, joka ajautui vararikkoon. Tehdas palautui Antellin johtoon vuoteen 1833 saakka, mutta sitä hoiti isännöitsijä Julius Ad. Castrén. Valtio lunasti ruukin velkaansa eli 25 650 ruplaa vastaan, ja vuonna 1834 tehtaan ostivat raahelainen Zachris Franzén ja hänen liiketoverinsa Fredrik ja Matthias Sovelius. Antell jäi eläkkeelle aiemmin hoitamastaan Suomen tullihallituksen ylitirehtöörin virasta, mutta asettui asumaan Iihin.


title: Nybyn lasitehdas

text: Vuodesta 1841 tehtaan lopettamiseen 1885 saakka tehdas oli Fellmanin suvun hallussa, joista ensimmäinen oli oululainen kauppias ja raatimies Johan Abraham Fellman, sitten tämän veljenpoika ”pikku-Iikka” Isak Wilhelm Fellman, rovasti Jaakko Fellman ja lopuksi tämän poika apteekkari Karl Jakob Fellman. Kaiken kaikkiaan tehdas oli tuotannon taukoineen toiminnassa 103 vuotta. Nybyn tilan Fellmanin suku myi vasta 1905. Kaksi vuotta myöhemmin ruukin lasihytti paloi, oltuaan parikymmentä vuotta käyttämättömänä.


title: Nybyn lasitehdas

text: Olhavassa tehtiin pääasiassa vihreää mutta kirjanpidon mukaan myös valkoista (ilmeisesti kellertävää) ikkunalasia sekä pulloja. Nylander myi alun perin suuren osan tehtaan tuotteista Tukholmaan ja perusti sinne myymälänkin. Castrénin aikana tehtaan ikkunalasia myytiin mm. Ouluun vuonna 1822 sattuneen suurpalon takia, mutta tuotteita meni Pietariin saakka. Tehdas valmisti ensin ns. ranskalaisia ja englantilaisia pulloja, myöhemmin kotipolttoa varten suuria 5 kannun eli 13 litran ja kulmikkaita viinapulloja eli kanttiineita sekä lasisia taskumatteja. Lisäksi tehtiin apteekkeja ja kotitalouksia varten monia erilaisia lasiesineitä piipunvarsista ja ruutisarvista yöastioihin. Erikoinen ns. fiasco-mallinen eli pisaranmuotoinen pullo 1790-luvulta on saattanut olla Suomen vanhimpia kivennäisvesiastioita. Vuonna 1850 tehdas valmisti 640 laatikkoa ikkunalasia, 5400 pulloa, 400 tuoppia, 1000 maitokehloa, 120 tusinaa juomalaseja sekä 100 tusinaa ryyppylaseja. Tehtaan sulkemisvuonna 1885 valmistettiin enää 300 laatikkoa ikkunalasia.


title: Nybyn lasitehdas

text: Tehtaan tuotannon vanhanaikaisuuden takia sen säilyneet tuotteet ovat toisaalta tyylipuhdas esimerkki 1700-luvun lopun perinteisestä lasihyttimestareiden työstä. Olhavan lasitehtaan tuotantoa on nähtävissä Pohjois-Pohjanmaan museossa.


title: Nybyn lasitehdas

text: Lasiruukki oli laaja kokonaisuus, johon kuului mm. saha, mylly, laivaveistämö ja koulu. Nylander kustansi koulun ohella tehtaalle oman papin (Benjamin Sinius sekä myöhemmin ruukinsaarnaaja Carl Keckman) ja järjestysoikeuden 1700-luvulla, sekä merkitytti meriviitoin väylän Olhavasta rannikkoa myöten Ouluun ja toisen ulkomerelle. Kaiken kaikkiaan tehtaan ja maanviljelyksen parista ruukkiyhdyskunnasta sai parhaimmillaan elantonsa yli 300 henkilöä.


title: Nybyn lasitehdas

text:
Nybyn tehtaasta oli ympärillä eläville ihmisille monenlaista hyötyä. Lasitehdas tarvitsi raaka-aineekseen tuhkaa, jota läheisissä Etelä-Iin, Pohjois-Iin ja Olhavan kylissä valmistettiin. Tehdas tarvitsi myös tervaa, halkoja sekä tukkeja, koska sen yhteydessä toimi saha ja telakka. Nylanderin oma toiminta pitäjäläisten hyväksi oli myös aktiivista: hän osti muun muassa hampun- ja pellavansiemeniä Liivinmaalta ja jakoi sitä ilmaiseksi Iin asukkaille. Nylander osti pojalleen Olhavanjoen Kyröläisentörmältä yhden Kyröläisen talonkin, jotta poika itsenäistyisi ja oppisi töitä tekemään.
Tehdasyhdyskunta sijaitsi hieman Olhavan kyläraitista pohjoiseen. 1831 tehdyn luettelon mukaan alueella sijaisivat: 15 huonetta käsittävä päärakennus, 6 työväen asuinrakennusta, 2 tallia, 3 navettaa, 2 leivintupaa, 2 pirttirakennusta, 14 ulkohuonerakennusta, tuulimylly, saha, mylly, kivitamppi, upokkaiden valmistusrakennus, 3 aittaa sekä lasihytti. Nykyään tehtaasta on jäljellä enää vain perustukset. Tehtaan aikaisen Nybyn talon pitkä päärakennus on 1840-luvulta. Pihapiiriin kuuluu myös 45 lehmän, 5 hevosen ja 6 sikakarsinan kivinavetta 1800-luvun keskivaiheilta. Kohde on valtakunnallisesti merkittävä kulttuuriympäristö. Olhavanjoen kylänraitilla on säilynyt vanhaa rakennuskantaa ja jokivarressa ranta-aittoja.


title: Nybyn lasitehdas

text: (Suur-Iin historia s. 230 sanoo, että talon rakennutti 1800-luvun alussa laamanni Conrad Antell. Hän omisti tehtaan 1812–1816 sekä oli sen johdossa toistamiseen 1825–1832.


title: Rademacherin lause

text: Rademacherin lause on matematiikassa Lipschitz-funktioihin liittyvä tulos. Sen mukaan jos "A" on avoin "R":n osajoukko ja "f:A →R" on Lipschitz, on "f" derivoituva melkein kaikissa "A":n pisteissä.


title: The Oz (albumi)

text: The Oz on Oz -yhtyeen ensimmäinen albumi. Se julkaistiin vuonna 1982. Albumi on julkaistu myöhemmin nimellä "Hey You / Heavy Metal Heroes". Albumilta julkaistiin single "Second-Hand Lady" / "Rather Knight".


title: The Oz (albumi)

text: Kaikki kappaleet kirjoittanut Tapani Hämäläinen & Kari Elo.


title: Syvärauman koulu

text: Syvärauman koulu on Raumalla sijaitsevassa Syvärauman kaupunginosassa sijaitseva peruskoulun ala-aste, jonka oppilasmäärä on noin 165. Koulun rehtorina toimii Miikka Lähdesmäki.


title: Idätys

text: Idätys tarkoittaa siementen idättämistä, kunnes ne versoavat. Idut ovat vitamiinipitoinen lisä etenkin talviseen ruokavalioon, ja idätys parantaa siementen tai papujen vitamiinipitoisuutta.


title: Idätys

text: Idätykseen on olemassa erityisiä idätysastioita, mutta myös pelkällä (lasi)purkilla ja harsolla pärjää. Harso pingotetaan purkin suulle kumilenkkiä hyväksi käyttäen. Tämä estää pienten siementen huuhtoutumista veden mukaan.


title: Idätys

text: Idätys käynnistetään yleensä liottamalla siemeniä parista minuutista vuorokauteen. Tämän jälkeen vesi kaadetaan pois, ja siementen annetaan olla purkissaan. Ylimääräinen kosteus mädännyttää siemenet. Suoraa auringonvaloa tulisi välttää, ja joidenkin siementen tapauksessa purkki tulisi asettaa pimeään paikkaan. Siemeniä tulisi huuhdella pari kertaa päivässä. Muutaman päivän itämisen jälkeen idut ovat valmiita nautittavaksi; suosituspituus idulle on yleensä 2–4 cm (sinimailasella pidempi). Idut säilyvät jääkaapissa muutamia päiviä, puhtaissa oloissa viikonkin. Pidemmässä säilytyksessä ituja kannattaa välillä huuhdella vedellä.


title: Idätys

text: Muista pavuista poiketen mungpapuja ei tarvitse kiehauttaa ennen syöntiä. Myös idätetyt siemenet ja jyvät voi syödä raakoina.


title: Idätys

text: Idätettäväksi sopivat muun muassa:


title: Idätys

text: Idätyksessä käytetyt kosteus ja lämpö luovat samalla otolliset olosuhteet bakteerien lisääntymiselle. Iduissa on tavattu salmonella- ja kolibakteereita. Yhdysvalloissa iduista levinneitä infektioita on ollut vuosina 1996–2011 ainakin 30. FDA on varoittanut lapsia, vanhuksia ja raskaana olevia naisia syömästä raakoja ituja. Monet valmistajat desinfioivat siemenet klooriliuoksella ennen idätystä.


title: Idätys

text: Toukokuussa 2011 Saksassa puhjenneessa pavuniduista levinneessä EHEC-epidemiassa kuoli ainakin 31 ja 3 000 sairastui, joista 700 sai vakavia munuaisvaivoja. Esimerkiksi kolibakteeri ajautuu idätettäviin siemeniin maatiloilta, joissa siemenkasvien tuotannossa on käytetty eläinten lannalla rikastettua maata, tai epäsiisteissä olosuhteissa itse idätyslaitoksilla.


title: Phil Neville

text: Philip John Neville (s. 21. tammikuuta 1977 Bury, Englanti) on englantilainen jalkapalloilija, joka pelasi ammattilaisena Englannin Valioliigassa 1994–2013. Hän edusti Manchester Unitedia ja Evertonia. Hän pelasi urallaan puolustavana keskikenttäpelaajana sekä oikeana ja vasempana puolustajana.


title: Phil Neville

text: Phil Neville aloitti liigauransa vuonna 1994 Manchester Unitedissa, jossa hänen isoveljensä Gary Neville pelasi jo aiemmin. Hän kuului Unitedin vakiokokoonpanoon, kun joukkue voitti kuusi liigamestaruutta (1996, 1997, 1999, 2000, 2001 ja 2003), kolme FA Cupia (1996, 1999, 2004) ja Mestarien liigan ManUn huippuvuonna 1999. Yhteensä 258 valioliigaottelua Unitedin paidassa pelannut Phil Neville siirtyi Evertoniin 4. elokuuta 2005 viiden vuoden sopimuksella, jonka arvo oli 3,5 miljoonaa puntaa. Debyyttinsä Evertonissa hän teki Mestarien liigan karsintaottelussa espanjalaista Villarrealia vastaan. Villarreal-ottelussa hän kohtasi entisen seurakaverinsa Unitedista, Diego Forlánin. Hän pelasi Evertonissa kaikkiaan 241 valioliigaottelua.


title: Phil Neville

text: Debyyttinsä Englannin maajoukkueessa Neville teki 23. toukokuuta 1996 Kiinaa vastaan, ollen silloin 19-vuotias. Hän kuului Englannin joukkueeseen EM-kilpailuissa 1996 {ei päässyt pelaamaan), 2000 ja 2004. A-maaotteluita hänelle kertyi yhteensä 59.


title: Aufgaben für Zug und Kompanie

text: Aufgaben für Zug und Kompanie () on Erwin Rommelin vuonna 1928 julkaisema kirja. Tämä pieni kirja sisältää 19 erityisesti komppanian ja ryhmänjohtajille tarkoitettua sotataktista harjoitusta. Harjoitusten tarkoituksena on auttaa johtajia kehittämään oman joukkonsa koulutusta. Teoksessa on 74 sivua.


title: Krieg ohne Hass

text: Krieg ohne Hass on Erwin Rommelin muistiinpanoista koottu teos. Rommelin kuoltua vuonna 1944, hänen vaimonsa Lucie-Maria Rommel ja Fritz Bayerlein kokosivat yhteen kaikki Rommelin jälkeensä jättämät muistiinpanot ja julkaisivat ne vuonna 1950. Teos sisältää myös ne muistiinpanot, joita Rommel käytti keskeneräiseksi jääneen teoksensa "Panzer greift an" valmistelussa.Englanninkielinen versio on Basil Liddell Hartin toimittama.


title: Württemberg

text: Württemberg on entinen ruhtinaskunta ja alue Schwabenissa Lounais-Saksassa. Alueen suurin kaupunki on Stuttgart. Stuttgart toimi myös Württembergin pääkaupunkina, lukuun ottamatta lyhyeitä jaksoja jolloin Württembergia johdettiin Ludwigsburgista ja Urachista.


title: Württemberg

text: Württembergistä tuli herttuakunta vuonna 1495, Württembergin kuningaskunta 1806 ja Saksan tasavallan osa vuonna 1918. Saksan liittotasavaltaa muodostettaessa vuonna 1952 Württemberg ja Baden yhdistyivät Baden-Württembergin osavaltioksi.


title: Württemberg

text:
Württemberg on yksi Saksan kolmestatoista viininviljelyalueesta.
Alueen viinikeskuksia ovat Stuttgart ja Heilbronn. Useimmat viinitarhat kuitenkin sijaitsevat hajallaan Neckarin jokilaaksossa peltojen ja metsien keskellä.


title: Manfred Rommel

text: Manfred Rommel (24. joulukuuta 1928 – 7. marraskuuta 2013) oli ensimmäisessä ja toisessa maailmansodassa taistelleen sotamarsalkka Erwin Rommelin ainoa poika. Hän toimi 1974–1996 Stuttgartin pormestarina ja sittemmin muun muassa ulkopoliittisena neuvonantajana ja kolumnistina. Ennen poliitikoksi ryhtymistään hän opiskeli lakia. Hän edusti Saksan kristillisdemokraattista puoluetta CDU:ta.


title: Aamulepakko

text: Aamulepakko ("Eonycteris spelaea") on aasialainen "Eonycteris"-sukuun kuuluva yhdyskunnittain elävä lepakko.


title: Aamulepakko

text: Aamulepakkoa tavataan Etelä-Aasiassa Intiasta Kiinaan ja etelään suurille Sundasaarille ja Filippiineille.


title: Aamulepakko

text: Aamulepakko muodostaa yhdyskuntia, joiden koot vaihtelevat alle sadasta satoihin tuhansiin. Yhdyskunnat viettävät valoisen ajan luolissa tai puunonkaloissa. Aamulepakko käyttää ravinnokseen mettä ja siitepölyä ja on elinalueellaan tärkeä pölyttäjä. Se pölyttää mm. monia puita ja plantaasien kasveja.


title: Aamulepakko

text: Samaan sukuun kuuluu myös toinen Filippiineillä ja Borneossa elävä laji "Eonycteris major".


title: Adamiitit

text: Adamiitit olivat ensimmäisten vuosisatojen ja myös keskiajan gnostilaisia kerettiläisiä, jotka kutsuivat kirkkoaan Paratiisiksi ja harrastivat uskonnollisia menojaan alastomina pyrkien täydelliseen vapautumiseen moraalista. Adamiitit elivät kommuuneissa. Böömissä adamiitteja oli vielä vuonna 1849.


title: Anabaptismi

text: Anabaptismi oli uskonpuhdistusten aikana syntynyt vapaaseurakuntaliike. Se sai alkunsa vuosien 1524-25 Ulrich Zwinglin uudistusten jälkiseurauksena Zürichissä. Sitä pidetään radikaalina protestanttisena reformiliikkeenä. Sana anabaptismi tulee sanoista "kastaa uudelleen". Tämä oli vastustajien antama nimi, jota liikkeen edustajat eivät hyväksyneet. He eivät kastaneet vauvoja, koska eivät pitäneet sitä raamatullisena. Siksi he eivät mielestään kastaneet ketään uudestaan.


title: Anabaptismi

text: Anabaptismista kasvoi vähitellen voimakkain ja suurin uskonpuhdistuksen haara. Nykyajan reformaatiosta alkaneista liikkeistä (luterilaiset, anglikaanit, reformoidut, anabaptistit) anabaptistiset liikkeet (helluntailaiset, baptistit, metodistit, adventistit ja muut kastajaliikkeet) ovat jäsenmäärältään suurin (yli 400 miljoonaa jäsentä).


title: Anabaptismi

text:
Raamatun kääntäminen kansankielille synnytti Euroopassa valtavan raamatunlukuinnostuksen. Ihmiset kokoontuivat seuroihin (konventikkelehin) oppimaan Raamattua. Näin monet tulivat uskoon ja saattoivat itse Raamattua lukemalla muodostaa oman teologiansa.
Anabaptistit ja tunnetut uskonpuhdistajat olivat monessa asiassa samaa mieltä ja aluksi samalla puolella vastustamassa Katolista Kirkkoa. Zwingli, Jean Calvin ja Martti Luther halusivat luoda kirkon, joka voisi korvata Katolisen Kirkon aseman valtion ainoana kirkkona. Maalliset ruhtinaat olivat katolisella ajalla tottuneet siihen, että kaikkien kansalaisten piti kuulua samaan kirkkoon. He vaativat uskonpuhdistajilta "kenen maa, sen uskonto" periaatteen toteutumista. Anabaptistien raamattunäkemys merkitsi valtion erottamista kirkosta, mikä oli ristiriidassa ruhtinaiden toiveiden kanssa. Anabaptistit halusivat muodostaa vain uskovista koostuvia vapaaseurakuntia ("eine Sonderkirche" = erityisseurakunta). Uskonpuhdistajat yrittivät taivutella anabaptisteja yhteen yhteiseen kirkkoonsa, mutta nämä eivät taipuneet. Anabaptistit kokivat, että uskonpuhdistajien uskoon jäi vielä puhdistettavaa. Valtion kannalta pahinta anabaptistien opissa oli se, että he kieltäytyivät asepalvelusta ja kastamasta vauvojaan. Koska valtio ja kirkko olivat yksi ja sama asia, vauvojen kastaminen merkitsi myös alamaisten tekemistä ruhtinaalle. Koska nuoret protestanttiset valtiot olivat jatkuvassa vaarassa tulla Paavin sotaväen valloittamiksi, kastajien kristillinen pasifismi oli heidän silmissään vaarallinen asia. Niinpä ruhtinaat yhdessä valtiokirkkojen kanssa alkoivat vainota, vangita, karkottaa maasta ja teloittaa anabaptisteja.


title: Anabaptismi

text: Ulrich Zwingli oli Zürichin suurkirkon pappi ja hänellä oli läheiset suhteet kaupungin raatiin. Hän luki Erasmus Rotterdamilaisen vuonna 1516 julkaisemaa Uutta Testamenttia. Hän oli luomassa oppia tulevalle reformoidulle valtiokirkolle. Päätettäessä opista, hän sai vastustusta Balthasar Hubmaierilta, Konrad Grebeliltä ja Felix Manzilta, jotka olivat osallistuneet Zwinglin järjestämiin väittelyihin. He katsoivat, että Zwingli ei ollut uskollinen Raamatulle (sola scriptura -periaatteelle) säilyttäessään lapsikasteen, kirkon ja viranomaisten yhteyden ja kristittyjen osallistumisen sodankäyntiin. Vaikka miesten välillä oli muitakin opillisia erimielisyyksiä, kasteasia nousi yli muiden, mitä kuvastaa haukkumanimi "uudestikastajat". Tosiasiassa he tunsivat vain yhden kasteen, nimittäin uskovien kasteen, joka tarkoittaa henkilökohtaisen uskoontulon jälkeen otettua kastetta. Zwingli nimitti heitä myös kasteenvastustajiksi, "katabaptisteiksi", koska he vastustivat vauvojen kastamista. He eivät pitäneet vauvojen kastetta raamatullisena kasteena. Siksi he itse ajattelivat olevansa vain kerran kastettuja.


title: Anabaptismi

text: Juuri se seikka, että he eivät antaneet kastaa vauvojaan johti ensimmäisiin yhteenottoihin raadin ja Ulrich Zwinglin kanssa. Kun vauvojensa kastamisesta kieltäytyvät eivät alistuneet raadin toimenpiteisiin, seurasi uusi uskontoväittely. Välittömästi sen jälkeen annettiin tammikuussa 1525 uusi määräys, jossa vaaditaan, että niitten, jotka olivat kieltäytyneet kastattamasta vastasyntyneitä lapsiaan, oli maastakarkotuksen uhalla viikon sisällä vietävä heidät kasteelle. Tämä johti siihen, että monet uskoon tulleet sen sijaan, että olisivat kastattaneet vauvansa ottivatkin itse kasteen ja ajatus uskovien muodostamasta seurakunnasta vahvistui. Historian tutkijat pitävät tuota ajankohtaa kastajaliikkeen syntynä. Anabaptismi siis syntyi Zwinglin kannattajain piirissä tammikuussa 1525.


title: Anabaptismi

text:
Zürichistä liike levisi Sankt Galleniin, Graubündeniin ja muihin Pohjois-Sveitsin osiin sekä Etelä-Saksaan. Muiden alueiden anabaptistit nimittivät Sveitsin anabaptisteja "sveitsiläisveljiksi". Itävällan ja Sveitsin rajakaupunki Waldshut muodostui tärkeäksi paikaksi, koska siellä asui Balthasar Hubmaier, joka oli alusta asti ollut mukana Zürichissä Zwinglin järjestämissä väittelyissä. Hän oli ottanut kasteen huhtikuussa 1525. Hänen vaikutuksestaan liike levisi Sankt Galleniin, Berniin ja Baseliin. Hän oli liikkeen oppineimpia miehiä ja oli toiminut yliopistojen professorina. Herätys alkoi kaupungeista. Kastajiin kuului enimmäkseen kaupungin käsityöläisiä ja maaseudulla talonpoikia.
Sankt Gallenissa kerrotaan olleen vuonna 1525 noin 800 kastajaa. Kaupungin arkisto kertoo, että vielä vuonna 1639 seudulla oli anabaptisteja, kaupungissa koulun opettaja ja muutamia, jotka asuivat maaseudulla.


title: Anabaptismi

text: Zürichissä vaino koveni, kun raati maaliskuussa 1525 antoi asetuksen, jossa säädettiin maastakarkotus jokaiselle, joka antoi kastaa itsensä uudelleen. Maaliskuussa 1526 raati antoi asetuksen, jossa määrättiin, että jokaisen oli pysyttävä omassa pastoraatissaan ja käytävä siellä kirkossa. Kastajia ei saanut majoittaa eikä ruokkia. Ankarat rangaistukset uhkasivat niitä, jotka eivät totelleet määräyksiä. Raati ja Zwingli kävivät sanoista tekoihin, kun Felix Manz tammikuussa 1527 hukutettiin Zürichin läpi virtaavaan Limmatiin. Zürichistä vaino levisi muualle Sveitsiin. Anabaptisteille annettiin sakkoja, vankeutta, maastakarkotuksia, takavarikoitiin omaisuutta ja annettiin kuolemanrangaistuksia. Baselissa teloitettiin ensimmäinen kastaja tammikuussa 1530. Saman vuoden lopulla julkaistiin uusi määräys: peruuttajat armahdetaan, kannassaan pysyvät karkotetaan, ja jos he palaavat, heidät hukutetaan tapaamispaikalla.


title: Anabaptismi

text:
Kronikoitsija kirjoittaa, että Appenzellin osavaltiossa muutamassa kuukaudessa tuhansia ihmisiä oli liittynyt anabaptisteihin.
Näiltä seuduilta monet muuttivat Määriin, jolloin syntyi kastajaliikkeen itäinen haara. Katolisten joukkojen uhatessa kaupunkia yhdenmukaisen kristillisyyden vaatimus vain kasvoi. Siksi luotiin tiukka kirkkojärjestys. Vuonna 1530 Zürichin raati sääti lain, jonka mukaan kansalaisten oli pakko käydä kirkossa. Zwingli kaatui taistelussa katolisia hyökkääjiä vastaan vuonna 1531. Hänen seuraajansa Heinrich Bullinger jatkoi vainoa.


title: Anabaptismi

text: Martti Luther kohteli anabaptisteja samoin kuin Zwingli. Jo ennen Sveitsin kastaliikkeen syntyä, Luther oli taistellut omien alueidensa radikaaleja ja "hurmahenkiä" vastaan. Siksi uudet samalta vaikuttavat liikkeet tavallisesti yhdistettiin niihin tutkimatta niiden mahdollisia eroja. Luterilaiset olivat vähitellen taistelleet itselleen tietyn aseman ja vapauden Speyerin valtiopäivillä 1520-luvulla ja Augsburgin valtiopäivillä vuonna 1530 ja Nürnbergin sopimuksen avulla 1532. Tammikuun 4. päivänä 1528 keisari antoi Speyerissä julistuksen, joka oli suunnattu kastajaliikettä vastaan. Se määräsi, että uskovien kaste (uudestaan kastaminen) oli rangaistava kuolemalla tarvitsematta minkäänlaista oikeudenkäyntiä hengellisten viranomaisten edessä. Oli vain todettava, että tuo raskas rikos oli tehty, ja sitä seurasi kuolema roviolla tai mestaus miekalla. Samalla tavalla oli kohdeltava myös niitä, jotka itse eivät olleet uudesti kastettuja, mutta kieltäytyivät viemästä lapsiaan kasteelle. Speyerin toisilla valtiopäivillä vuonna 1529 säädyt korottivat tämän katolisen keisarin määräyksen valtakunnanlaiksi. Näin kaikki saksalais-roomalaisen valtakunnan osavaltiot, sekä katoliset että evankeliset, saivat perustuksen, jonka nojalla paikallishallitukset, säädyt ja raadit julkaisivat samankaltaisia määräyksiä.


title: Anabaptismi

text: Augsburg oli ensimmäisiä paikkoja, jossa anabaptistit menestyivät. Hubmaier pakeni sinne Sveitsistä 1526. Kaupungissa vaikutti myös anabaptistijohtajat Ludwig Hätzer ja Hans Denk. Siellä toimi myös thüringeniläinen kirjansitoja ja kirjojen levittäjä Hans Hut. Hän tunsi hyvin Wittenbergin ja kääntyi vuonna 1524 kasteasiassa itse suurten uskonpuhdistajien puoleen saadakseen selvyyttä asiaan. Hän koki jääneensä vastausta vaille. Hän kielsi viemästä kasteelle äsken syntynyttä lastaan ja selitti, ettei hänelle ollut Raamatusta voitu osoittaa lapsikasteen välttämättömyyttä tai oikeutta. Tämän seurauksena hänen oli paettava kaupungista. Ilmeisesti hän tällöin muutti Nürnbergiin. Toukokuussa 1526 Hut otti kasteen. Hän matkusteli laajalti Baijerissa, Schwabenissa, Frankenissa ja Itävallassa ja menestyi hyvin saarnaajana. Hänet vangittiin 1527. Kidutuksesta uupuneena hän ilmeisesti maatessaan olkivuoteella kaatoi kynttilän ja kuoli samiinsa palovammoihin. Myös joissakin muissa Etelä-Saksan kaupungeissa oli kastajaseurakuntia, kuten Ulmissa, Memmingenissä, Passaussa ja Regensburgissa. Hessenin maakreivi Filip Jalomielinen, Lutherin läheinen ystävä, oli poikkeus ruhtinasten joukossa, sillä hän ei sallinut alueillaan kuolemanrangaistusta kastajia vastaan. Sen sijaan heidät voitiin tuomita elinkautiseen vankeuteen.


title: Anabaptismi

text: Ambrosius Spittelmaier oli anabaptisti, joka vangittiin. Hänen kuulustelupöytäkirjaansa merkityt tiedot hänen uskostaan valaisevat meille anabaptistien ajatuksia. Hän esittää pyhän Raamatun ehdottomana auktoriteettinaan. Kristus on hänelle iankaikkinen Jumalan Poika, mutta samalla todellinen ihminen, lihaa ja verta niin kuin mekin. Kärsimyksellään ja kuolemallaan Hän on ansainnut meille Jumalan armon ja avannut sen taivaan valtakunnan, jonka Aadamin ja Eevan syntiinlankeemus meiltä riisti. Meidän on omalta puoleltamme omistettava tämä evankeliumi elävällä uskolla ja totuudessa seurattava Kristusta saavuttaaksemme autuuden. Oikea usko ei ole ainoastaan ulkonainen tunnustus vaan sydämen kokemus, ja sen todistaa kristillinen vaellus ja ennen kaikkea rakkaus lähimmäisiin. Kysymykseen omaisuuden yhteisomistuksesta hän vastasi, ettei hän sillä tarkoittanut järjestettyä kristillistä kommunismia vaan ainoastaan sitä lähimmäisen rakkautta, jota Kristus itse julisti. Kristityllä voi olla omaisuutta, mutta hänen tulee aina pitää mielessä, että se kuuluu kaikille veljille. Tässä mielessä kristityn ei pidä pitää mitään omanaan, vaan asettaa se tarvitsevien veljiensä käytettäväksi. Vain Määrin anabaptistit ja huterilaiset ajattelivat omaisuudesta toisin. Spittelmaier teloitettiin miekalla helmikuussa 1528 siinä Nürnbergin lähellä olevassa linnassa, jossa häntä pidettiin vangittuna.


title: Anabaptismi

text: Wienin pohjoispuolella oli Määrin alue, joka 1500-luvulla tarjosi jonkun aikaa turvapaikan monille kastajille. Sinne pakeni myös Hubmaier kesällä 1526. Siellä hän sai toimia yli vuoden rauhassa ja toimitti 18 kirjoitusta, joita hänellä kaikkiaan oli 25. Aateliset miehet Leonhard von Liechtenstein ja hänen veljensä olivat omilla alueillaan Nikolsburgin (nykyisin Mikulov) kaupungin ympärillä suoneet vapauden luterilaisille ja myös kastajien toiminnalle. Leonhard itsekin otti kasteen. Kerrotaan noin 12000 henkilön liittyneen alueen kastajayhteisöön. Täällä syntyi anabaptistien kesken vakavia erimielisyyksiä. Hubmaier oli vähitellen asettunut myönteisemmälle kannalle esivaltaan ja miekan käyttöön nähden. Näin syntyi anabaptismia, joka hyväksyi aseen käytön sodassa. Hans Hutista tuli sen siiven johtaja, joka pysyi aseistakieltäymisen kannalla. Syntyneet kaksi puoluetta saivat nimet: "Schwertler" = miekkamiehet ja "Stäbler" = sauvamiehet. Pian tämän jälkeen Hubmaier vangittiin ja vietiin Wieniin. Liechtensteinin veljekset eivät voineet vastustaa kuninkaan vaatimia toimia anabaptisteja vastaan. Ferdinand I ja hänen miehensä pitivät Hubmaieria liian vaarallisena miehenä jätettäväksi henkiin, vaikka hän oli muuttanut kantaansa asekysymyksessä. Maaliskuun 10. päivänä 1528 hänet poltettiin roviolla. Kolme päivää myöhemmin hänen vaimonsa hukutettiin Tonavaan.


title: Anabaptismi

text: Jakob Wiedemanista tuli "sauvamiesten" johtaja. Hänen johdollaan 200-300 hengen ryhmä jätti Nikolsburgin ja meni Austerlitziin. Siellä tämä ryhmä alkoi harjoittaa varsinaista kristillistä kommunismia, mikä sitten tuli tunnusomaiseksi kastajaliikkeen itäiselle haaralle. Jakob Huter tuli tähän Austerlitzin seurakuntaan vuonna 1529. Hän oli paennut vainoja Tirolista. Huterin johdolla luotiin Auspitziin ne pienet kylät eli yhteistaloudet "Bruderhöfe", veljestilat, jotka ovat ominaisia (huterilaisille) hutteriiteille ("Huterin veljet"). Huter vangittiin Tirolissa ja poltettiin roviolla 25.02.1536. Ausburgin uskonrauha 1555 toi helpotusta myös kastajille.


title: Anabaptismi

text: Elsassin Strasbourg oli läntisen haaran pääpaikkoja. Kesällä 1525 Hubmaier tuli Strasbourgiin saadakseen painetuksi Zwinglin vastaisen kastekirjansa. Tämä vierailu lienee ollut ratkaiseva kaupungin radikaalille kastajaliikkeelle. Pian siellä oli kastajaseurakunta, joka kasvoi nopeasti. Strasbourgissa ei koskaan käytetty kuolemanrangaistusta kastajia vastaan, vaan vankeutta ja maastakarkotusta.


title: Anabaptismi

text: Anabaptismi ulottui pian myös Pfalzin vaaliruhtinaskuntaan. Landaun, Heidelbergin ja Wormsin kaupungeissa ja niiden ympäristössä liike oli jo toiminnassa samaan aikaan kuin se esiintyi muissa Etelä-Saksan kaupungeissa. Tultuaan karkotetuksi Strasbourgista Hans Denk toimi jonkin aikaa Wormsissa. Johannes Cochlaueuksen vuonna 1528 kirjoittamassa kirjeessä sanotaan, että kastajia oli Saksassa jo noin 18000. Vaaliruhtinas järjesti 1557 Wormsin lähellä olevassa paikassa uskontokeskustelun, johon otti osaa noin 40 kastajaa, joista 19 oli seurakuntien johtajia. Keskustelun aiheina olivat kaste, esivalta, viran omistaminen, kirkkokuri, valan vannominen ja maankirkosta eroaminen. Kuten tavallista, kastajien vastustajien katsottiin voittaneen. Sen vuoksi kastajien johtajat velvoitettiin jättämään Pfalzin alue. Jotkut paikkakunnalle jääneet luterilaiset teologit pitivät oman kokouksensa ja julkaisivat kastajia vastustavan julkilausuman. Siinä he suosittelivat kuolemanrangaistusta niille, jotka eivät tahtoneet palata evankeliseen maankirkkoon. Allekirjoittajina olivat mm. Philip Melanchthon, Joh. Brenz, Joh.Pistorius ja Jakob Andreä. Kun kastajia alettiin taas vainota he valittivat, etteivät olleet saaneet riittävästi tuoda esiin asiaansa. Silloin järjestettiin vuonna 1571 Frankenthaliin uskontokeskustelu, joka kesti kolme viikkoa. Mukana oli 15 kastajaa Pfalzista, Etelä-Saksan valtakunnan kaupungeista ja Määristä. Myös Hollannista saattoi olla osanottajia. Tästä keskustelusta säilynyt 700-sivuinen pöytäkirja on ollut hyvä lähde historiantutkijoille. Tämäkään keskustelu ei lopettanut kastajien vainoamista, koska heidän katsottiin hävinneen keskustelun. Ne kastajat, jotka eivät kääntyneen valtiokirkon jäseniksi karkotettiin maasta ja heidän omaisuutensa takavarikoitiin.


title: Anabaptismi

text: Hessenissä ja Hessen-Nassaussa oli kastajia jo 1520-luvun lopulla. Siellä toimi Melchior Rinck. Hessenin maakreivi Filip oli maltillinen mies, eikä suostunut antamaan kuolemanrangaistusta väärän uskon tähden kenellekään. Hän teki kaikkensa taivutellakseen alueensa anabaptistit luterilaiseen kirkkoonsa. Hän järjesti syksyllä 1538 uskontokeskustelun luterilaisten teologien ja vangittujen kastajien välille. Keskustelu päättyi epätavallisesti. Johtavat kastajat saatiin tekemään sopimus, jonka mukaan he palaisivat kirkkoon, mikäli siinä suoritettaisiin tiettyjä uudistuksia. Näihin uudistuksiin kuului vaatimus nuorison kasvattamisesta evankelisen opin mukaisesti. Tästä kehittyi luterilaisen kirkon konfirmaatio.


title: Anabaptismi

text:
Hollannissa kastajaliike kasvoi voimakkaasti vuodesta 1530 lähtien. Siellä se sai myös uuden nimen huomatuimman johtajansa, Menno Simonsin mukaan. Nimitystä mennoniitat ruvettiin käyttämään muidenkin maiden kastajista.
Hollannissa anabaptisteja oli enemmän kuin missään muussa maassa. Joissakin osissa maata heihin kuului jopa neljäsosa väestöstä. He saivat nauttia uskonnonvapaudesta jo 1570-luvulta lähtien. Sitä edeltävänä aikana heidän elämänsä ei eronnut paljoakaan muiden maiden anabaptisteista.


title: Anabaptismi

text: Anabaptistien ajatuksissa ja toiminnassa voidaan nähdä yhtäläisyyksiä aiempien radikaalien kristillisten liikkeiden kanssa (esim. taboriittien). Liikkeen johtomiehet eivät kuitenkaan säilyneissä dokumenteissa mainitse mitään muuta heihin vaikuttanutta tahoa kuin Raamatun. Luterilaiset kutsuivat anabaptisteja "uudeksi kastemunkistoksi". Mistään munkkiyhteisöstä ei ollut kysymys, mutta anabaptistien hurskas elämäntapa toi heille mieleen munkkiyhteisöt. Jotkut uskonpuhdistajat katsoivat, että anabaptistit opettivat tekojen kautta vanhurskautumista, kun vaativat Jeesuksen vuorisaarnan noudattamista todisteena elävästä uskosta. Anabaptistit korostivat voimakkaasti uskoa kuuliaisuutena Raamatun sanalle ("usko ilman tekoja on kuollut"), mutta perustautuivat siinä Jeesuksen sovitustyön kautta saatuun Jumalan armoon.


title: Anabaptismi

text: Anabaptistien sanottiin olevan "hurmahenkiä" tai spiritualisteja, jotka kuuntelivat 'sisäistä ääntä' eikä Raamattua. Joidenkin anabaptistien väitettiin sanovan, että jokaisella yksilöllä on oikeus olla piittaamatta Raamatusta saatuaan suoran jumalallisen ilmoituksen. Anabaptistien joukossa oli henkilöitä, jotka pitivät Pyhän Hengen kastetta tärkeämpänä kuin vesikastetta, esim. Hans Denk. Heidät usein leimattiin spiritualisteiksi.


title: Anabaptismi

text: Anabaptistien johtomiehet halusivat puolustautua vääriä syytöksiä kohtaan. Balthasar Hubmaierin ja Michael Sattlerin kutsuma kastajasynodi kokoontui helmikuussa 1527. Kokouksessa puhuttiin "vääristä veljistä", mutta ei mainita keitä he ovat. Todennäköisesti kokouksessa julkaistut seitsemän artiklaa oli suunnattu heidän oppejaan vastaan. Ilmeisesti he halusivat julkaista aseettomuutta koskevan oppinsa, ettei heitä sekoitettaisi Thomas Müntzeriin, joka oli niin sanottujen Zwickaun profeettojen johtaja ja katsotaan aiheuttaneen talonpoikaissodan 1524-1525. Synodi laati niin sanotun Schleitheimin tunnustuksen, jonka oppeihin suurin osa liikkeen jäsenistä näyttää yhtyneen. Sitä todistaa se, että se levisi kirjallisesti hyvin laajalle liikkeen piirissä. Julistus käsitteli kastetta, seurakuntakuria, ehtoollista, maailmasta erillään pysymistä, seurakunnan johtoa, aseettomuutta ja valasta kieltäytymistä. Maailmasta erottautuminen merkitsi lähinnä valtion toimien ja virkojen hylkäämistä. Aseista ja valasta kieltäytyminen tulivat suoraan Jeesuksen vuorisaarnasta. Tämä herätti huomiota kristityissä, jotka ajattelivat ettei vuorisaarnaa ollut tarkoitettu noudatettavaksi, vaan ainoastaan paljastamaan meille, kuinka syntisiä me olemme. Anabaptisteja syytettiin kristillisestä kommunismista, mutta artikloissa ei puhuta siitä mitään. Muutenkin ne ovat varsin suppea esitys kristillisestä uskosta. Artiklat käännettiin myös hollanniksi ja painettiin vuosina 1560 ja 1565. Sekä Zwingli että Calvin käsittelivät artikloita anabaptistien vastaisissa kirjoituksissaan.


title: Anabaptismi

text: Monet vainotut kristityt, joilla oli anabaptistitausta pakenivat lopulta Amerikkaan ja vaikuttivat osaltaan siihen, että USA:sta tuli valtio ilman valtiouskontoa. Baptistit ja helluntailaiset ovat monessa mielessä anabaptistien kaltaisia, koska perustavat uskonsa vain Raamattuun. Lisäksi amishien, mennoniittojen ja hutteriittien alku on juonnettavissa kyseisestä liikkeestä.


title: Anabaptismi

text: Liikkeen laulukirja on nimeltään "Ausbund", jossa alkujaan oli 51 laulua. Nykyään se on Amishien laulukirja lisättynä uudemmilla lauluilla.


title: Anabaptismi

text: Luterilainen maailmanliitto osoitti anabaptisteja koskevan anteeksipyynnön mennoniitoille. Sovinto julkaistiin 22.07.2010 sovintokokouksessa Stuttgartissa osana LML:n yleiskokousta. Luterilaisten kirkkojen edustajat ovat pyytäneet anteeksi myös sitä, että kirkot ovat julkaisseet vuosisatojen ajan harhaanjohtavia tietoja anabaptisteista, vaienneet heihin kohdistuneista vainoista sekä sivuuttaneet kirkkohistorioissaan anabaptisteille tehdyt vääryydet.


title: Anhomoijit

text: Anhomoijit olivat 350-luvulla piispa Eusebios Nikomedialaisen (kuoli 341) kannattajien eräs ryhmä, 'uusareiolaiset', jotka Aetioksen ja Eunomioksen johdolla väittivät Pojan olevan olemukseltaan ("ousia") erilainen kuin Isä, "anhomoios": heidän välisensä ykseys oli luonteeltaan vain moraalinen ja sen muodosti Pojan tottelevaisuus Isää kohtaan.


title: Polykratia

text: Polykratia on päätöksentekojärjestelmänä autokratian vastakohta, jossa valta on yhden sijasta usealla. Nimitys tulee kreikan kielen sanoista "poly", ’monta’, ja "kratos", ’hallita’.


title: Polykratia

text: Termiä polykratia käytetään kuvaamaan nykyisiä edustuksellisia demokratioita, joissa valtaa käyttää epäsuorasti myös media, yritykset sekä yhdistykset vaikuttamalla äänestäjiin taikka kansanedustajiin.


title: Apollinarismi

text: Apollinarismi oli idän piispa Apollinaris Laodikealaisesta (n. 310-390) nimensä saanut 350-luvulla kehitetty kristologia, jonka mukaan ihmiseksi tullessaan jumalallinen Logos ei ottanut koko ihmisluontoa itselleen (jossa tapauksessa Hän olisi ollut yhtä syntinen kuin ihmiset), vaan oli yhdistänyt jumalallisen ja inhimillisen yhdeksi. Ellei näin olisi ollut, jumalallinen ei saattaisi läpäistä inhimillistä (kts. perikoreesi), so. ihminen ei voisi muuttua Jumalan kaltaiseksi eikä pelastua.


title: Apollinarismi

text: Liittyen uusplatonistiseen antropologiaan, joka käsitti ihmisen sieluksi, joka oli ruumiissa sen elämää antavana prinsiippinä, Apollinaris esitti (mm. Athanasiukseen liittyen ja areiolaisuutta kiivaasti vastustaen), miten Logos oli ottanut sielun ja järjen paikan lihaksi tulleessa Kristuksessa ja liittynyt niin täydellisesti ruumiiseen, että syntyi fyysis-biologinen kokonaisuus; inkarnaatiota tuli niin ollen kuvata 'jumalallisen Logoksen yhdeksi lihaksi tulleeksi luonnoksi' (Joh. 1:14). Siksi koko lihaksi tullutta Kristusta voitiin lähestyä rukoillen samoin kuin voitiin pitää kiinni siitä, että eukaristiassa nautittiin Kristuksen jumalalliseksi muuttunut liha. Kristus oli omaksunut ainoastaan ihmisen ruumiin mutta ei sielua eikä järkeä.


title: Apollinarismi

text: Monet pitivät apollinarismia itsestäänselvästi oikeana, mutta se herätti myös ankaraa arvostelua ja sitä pidettiin dokeettisena, koska se ei opettanut Kristuksen olevan täydellisesti ihminen; lisäksi mm. Gregorius Nazianzolainen esitti, että inhimillinen sielu ja järki saattoivat pelastua vain, jos Kristus oli omaksunut ne tullessaan ihmiseksi.


title: Apollinarismi

text: Aikanaan Aleksandrian koulukunnan kannattamalle apollinarismille (Kristuksella yksi 'sekoittunut' luonto) vastakkaiseksi näkemykseksi muodostui Antiokian koulukunnan omaksuma nestoriolaisuus (Kristuksella kaksi erillistä luontoa, jotka yhtyvät toisiinsa).


title: Arminiolaisuus

text: Arminiolaisuus on hollantilaisen teologin Jacobus Arminiuksen (1560–1609) mukaan nimetty oppi, jonka mukaan Kristus kuoli kaikkien (ei vain valittujen) puolesta, mutta vain uskovat pelastuvat: ihminen täyttää ennaltamäärätyn pelastuksen ehdon uskomalla. Kenenkään syntejä ei olla siis arminiolaisten mukaan annettu anteeksi vielä Golgatalla vaan sen ehdoksi on asetettu 1) ihmisen ulkoinen ja sisäinen muuttuminen ja 2) hänen omat tekonsa, joilla hän todistaa uskoaan muille. Arminiolaisuus sijoittuu pelastuksen laajuudessa universalismin ja partikularismin väliin. Arminiolaisuus opettaa monergistista pelastuskäsitystä, jonka mukaan pelastus on yksinomaan Jumalan työtä, mutta korostaa vastoin predestinaation kannattajia, että ihmisen vallassa on kuitenkin torjua tai hyväksyä tämä Jumalan lahjana tarjoama pelastus. Siksi kaikki eivät pääse taivaaseen. Jumalan tahtoo pelastaa kaikki ihmiset ja tarjoaa pelastusta kaikille mutta kunnioittaa ihmisen tahtoa eikä pakota ketään pelastukseen. Arminiolaiset ovat kritisoineent predestinaation kannattajia siitä, että nämä hylkäävät Jumalan yleisen pelastustahdon opettamalla, että Jumala olisi ennalta määrännyt vain jotkut tietyt ihmiset pelastumaan ja siten muut kadotukseen.


title: Arminiolaisuus

text: Arminiolainen liike nauttii kannatusta muun muassa metodistien ja baptistien parissa. Ja jos vain usko riittää, liike liittyy hyvin esimerkiksi Søren Kierkegaardin "uskon irrationalismin" subjektiiviseen filosofiaan.


title: Arminiolaisuus

text: Arminiolaisuuden esittämät näkymykset tuomittiin Dordtin kanoneissa vuonna 1619, jotka määrittelivät reformoitujen kirkon virallisen opin arminiolaisuuden haastamissa uskonkysymyksissä.


title: Arnoldistit

text: Arnoldistit olivat 1100-luvun italialainen kristillinen oppositioliike, Arnold Brescialaisen (n. 1100–1155) aatteiden kannattajat, jotka vaativat alkukirkon puhtautta ja sen jäsenten moitteetonta ja hurskasta elämää. He tuomitsivat myös pätemättömiksi apostolista elämää elämättömien pappien sakramentit. Paavinkirkon uskoa ja oppia he eivät missään vaiheessa hylänneet (toisin kuin esimerkiksi kataarit). Arnoldisteja oli etenkin Lombardiassa.


title: Astekristologia

text: Astekristologia oli etenkin valistusajalta lähtien tyypillinen kristologia, jonka mukaan Kristuksen ja muiden ihmisten välillä on pelkkä aste-ero (vertaa ebionitismi). Kristuksen ominaisuudet ovat periaatteessa jokaisessa ihmisessä todellisuutena tai mahdollisuutena; Kristuksessa ne ovat vain ruumiillistuneet ylivertaisella tavalla. Kristus on marttyyri, ei pelastaja: 'synti' on jäännös taikauskon aikakaudelta.


title: Bogomiilit

text: Bogomiilit olivat 900-luvulla Bulgariaan siirrettyjä paulikiaaneja, jotka saivat nimensä bulgarialaisen papin Bogomilin mukaan. Bogomil antoi liikkeelle myös uuden itsenäisen asun. Heidän mukaansa Saatana, joka samaistui Vanhan testamentin luojajumalaan, oli maailman hallitsija. Vapautuminen pahasta saavutettiin ankaran askeesin avulla. Toisaalta Bysantin keisari Aleksioksen halutessa selonteon bogomiilien opista, antoi bogomiilisaarnaaja Zigabamus hänelle tästä selonteon, jossa puhutaan muun muassa Saatanan lankeamisesta, mikä viittaa siihen ettei ainakaan hänen edustamansa suunta kannattanut Saatanan jumaluutta eikä myöskään dualismia, josta bogomiileja myös epäiltiin.


title: Bogomiilit

text: Bogomiilit saivat niin paljon kannattajia, että heistä tuli vakava kilpailija Bysantin kirkolle, jonka kultin ja organisaation he hylkäsivät täydellisesti. Heidän uskonnollinen julistuksensa perustui suurelta osin vallitsevan yhteiskuntajärjestyksen vastaiseen protestiin.


title: Bogomiilit

text: Bysantti taisteli voimakkaasti bogomiileja vastaan, mutta he kykenivät pitämään puolensa jopa Konstantinopolissa. Vasta 1100-luvulla, vainojen saavuttaessa lakipisteensä, liike tukahdutettiin, mutta ei hävitetty kokonaan: Balkanilla sillä oli jatkuvasti tukikohta ja se liittoutui Bulgariassa ja Bosniassa paikallisten vallanpitäjien kanssa. Bogomiilien lähetyssaarnaajien ja vainoja paenneiden bogomiilien kautta liikkeen ajatukset kulkeutuivat länteen, jossa ne vaikuttivat kataareihin.


title: Devotio Moderna

text: Devotio Moderna oli 1400-luvun alussa syntynyt alankomaalainen hurskausliike, jonka tienraivaajana oli Gerard Groote (1340–1384) ja jonka tyypillinen edustaja oli Tuomas Kempiläinen (1379–1471).


title: Devotio Moderna

text: Ulkoisesti "devotio moderna" ei eronnut paljon edeltäjistään tertiaareista: päämääränä oli maallikoiden uskonnollisen elämän aktivoiminen levittämällä rukousnauharukouksia, Isämeitää ja Ave Mariaa, ja ennen kaikkea syventämällä Kristuksen kärsimyksen mietiskelyä. Uskonto tuli sopeuttaa tavallisen ihmisen tasolle.


title: Devotio Moderna

text: "Devotio moderna" kuului Alankomaiden ja Reininmaan kaupunkikulttuuriin: 1400-luvun puolivälissä heillä oli Alankomaissa 87 veljestaloa (mm. Grooten itsensä perustama Windesheimissa). Liike sai huomattavan merkityksen reformaation valmistajana.


title: Doketismi

text: Doketismi ( ’näyttää’, ’vaikuttaa’) oli varsinkin 100-luvun gnostikkojen keskuudessa yleinen ajatussuunta, joka kielsi Jumalan pojan inhimillisyyden (so. hänen ihmisyytensä oli vain näennäistä ja kuolemansa harhaa). Jeesus oli vain ihminen, Jumalan poika tuli hänen ruumiiseensa kasteessa ja luopui hänestä kärsimyksen aikana. Kristuksen kärsimykset olivat siis vain näennäisiä.


title: Doketismi

text: Doketismi johtui useimmiten askeettisesta käsityksestä, joka piti aineellisuutta saastaisena ja Jumalan pojan syntymää ja kuolemaa hänen arvoaan alentavana. Gnostilaisista teksteistä doketistinen tulkinta esiintyy muun muassa "Pietarin ilmestyksessä" ja "Suuren Setin toisessa opetuksessa". Jo Uudessa testamentissa taistellaan doketismia vastaan (mm. ; ; ).


title: Doketismi

text: Muhammad sai doketismista vaikutteita islamilaiseen oppiin, jossa Jeesus on vain eräs profeetoista. Vrt. monofysitismi. Doketismin vastakohta on ebionitismi.


title: Ebionitismi

text:
Ebioniitit, 'köyhät', olivat juutalaiskristittyjä synkretistejä, joille Kristus oli vain ihminen, joka kasteessa 'voideltiin Pyhällä Hengellä' ja sai jumalallisen voiman (hieman kuten profeetat). Ebioniitit säilyttivät juutalaiset rituaalit, pitivät kiinni siitä, että vanhurskautus tapahtuu lain töiden kautta, ja pitivät Paavalia luopiona. Joillakin ebioniiteilla oli oma evankeliuminsa "Kahdentoista evankeliumi", joka pääasiallisesti oli synoptisista, mahdollisesti myös Johanneksen evankeliumista tehty yhdistelmä, johon oli liitetty apokryfisiä otteita. Heillä oli useita ns. apostolihistorioita; heiltä on peräisin myös ns.
valeklemensiläinen kirjallisuus. (Vrt. adoptionismi, astekristologia.)


title: Elkasaiitit

text: Elkasaiitit oli juutalaiskristittyjen lahko, joka syntyi varhain 100-luvulla Jordanin laaksossa. Elkasaiitit ottivat nimensä pyhästä kirjastaan "Elkesain kirja", jossa Elkesai kuvaa ilmestystä, jonka hän sai jättiläiskokoiselta enkeliltä, joka oli Jumalan poika ja jota seurasi vastaavankokoinen naishahmo, joka oli Pyhä Henki. Elkasaiitit hylkäsivät Paavalin auktoriteetin (monien muiden juutalaiskristittyjen lahkojen lailla) ja painottivat syntien anteeksisaamista kasteen kautta. Heitä esiintyi vielä 900-luvulla.


title: Saturnilianismi

text: Saturnilianismi oli eräs gnostilaisuuden lahko Syyriassa. Saturninus (tai Satornilus), joka vaikutti 100-luvun puolivälissä, tähdensi ankaraa askeesia ja pidättäytymistä sukupuolielämästä. Hänen mukaansa tuntematon Isä loi enkelten valtakunnan, seitsemän enkeliä loi ihmisen ja maailman. Suunnan päätuntomerkkejä on vegetarismi. Enkratismi juontanee juurensa saturnilianismista.


title: Enkratismi

text: Enkratistit (, itsehillintä) olivat askeetikkoja, jotka kieltäytyivät viinistä ja lihasta ja usein myös avioliitosta. Enkratismi juontanee juurensa saturnilianismista, ja lahkon perusti Justinus Marttyyrin (k. 164) oppilas Tatianos käännyttyään pois kristinuskosta. Enkratistit vaikuttivat etenkin syyrialaisessa kirkossa.


title: Homoijit

text: Homoijit olivat 350-luvulla areiolaisen piispa Eusebios Nikomedialaisen aikaisempia kannattajia, jotka eivät voineet liittyä anhomoijeihin eivätkä homoiousiaaneihin: he suhtautuivat epäillen filosofisiin spekulaatioihin ja uskoivat, että yritettäessä päästä selville Isän ja Pojan välisestä suhteesta oltiin tekemisissä inhimillisen käsityskyvyn yläpuolella olevien seikkojen kanssa. Filosofinen terminologia tuli jättää sikseen ja rajoittua Raamatun ilmoitukseen, jonka mukaan Poika oli Isän kaltainen, "homoios". Hyvin suuri joukko piispoja yhtyi tähän käsitykseen.


title: Homoiousiaanit

text: Homoiousiaanit (< ) olivat 350-luvulla areiolaisen piispa Eusebios Nikomedialaisen kannattajien eräs ryhmä, jotka väittivät, että Poika oli kaikessa Isän kaltainen, mutta koska hän oli samanaikaisesti itsenäinen henkilö, heidän välistä suhdettaan voitiin kuvata vain termillä "homoiousios" (”olemukseltaan samankaltainen”). Homoiousiaanien mukaan Isä ja Poika ovat eri olemusta ("ousia").


title: Homoousiaanit

text: Homoousiaanit (< , "samaolemuksellinen") olivat 350-luvulla Aleksandrian piispan Athanasioksen kannattajia (ja areiolaisuuden vastustajia). He, kuten koko lännen kirkko, hylkäsivät kaiken muun paitsi Nikaian uskontunnustuksen: heitä kutsuttiin homoousiaaneiksi. Heidän mukaansa Isän ja Pojan olemus ("ousia") on sama. Heitä ei tule sekoittaa samanaikaisiin homoiousiaaneihin.


title: Humiliaatit

text: Humiliaatit olivat Pohjois-Italian uskonnollinen oppositioliike 1100-luvulla: he muodostivat veljestöjä, jotka pitäen kiinni maallisesta ammatista ja avioliitosta sitoutuivat elämään katumuksessa ja köyhää Kristusta seuraten. Heidät tuomittiin kerettiläisiksi kataarien ja valdolaisten kanssa vuonna 1184, mutta Innocentius III tunnusti myöhemmin heidän maallikkosaarnansa ja veljestönsä.


title: Jakobiitit (kirkkohistoria)

text: Jakobiitit olivat Syyrian ja Palestiinan monofysiittinen kirkko arabivalloitusten aikaan. Kirkko piti Severus Antiokialaista dogmaattisena oppi-isänään ja sai nimensä Jacob Baradain ('rääsyläinen', kuoli 578) mukaan. Hänet vihittiin keisarinna Theodoran välityksellä vuonna 543 monofysiittisten ghassanidien piispaksi Syyrian autiomaan länsiosiin, mutta hän omistautui pian monofysiittisen kirkon rakentamiseen. Viranomaisten ahdistelun vuoksi hän matkusteli kuolemaansa saakka Armenian ja Egyptin alueilla ja loi pappeja ja piispoja vihkimällä itsenäisen monofysiittisen hierarkian, jonka keskus oli Syyrian koillisosan syyriankielisen väestön keskuudessa, mutta se levisi myös Persiaan ja sillä oli kiinteät yhteydet koptilaiseen kirkkoon.


title: Jakobiitit (kirkkohistoria)

text: Jakobiitit tervehtivät iloisesti arabivalloittajia, sillä näin he saivat uskonnonvapauden; kirkko oli merkittävän vastustuskykyinen islamiin nähden, koska se tukeutui vahvaan munkkilaitokseen ja sen teologinen taso oli suhteellisen korkea ('syyrialainen renessanssi' merkitsee 1000-luvun tieteen ja teknologian nousua).


title: Hannu Patronen

text: Hannu Jari Johannes Patronen (s. 23. toukokuuta 1984 Järvenpää) on suomalainen jalkapalloilija, joka edustaa Veikkausliigassa pelaavaa HIFK:ta. Patronen pelaa yleensä keskuspuolustajana tai keskikentän pohjalla.


title: Hannu Patronen

text: Kovaotteisen Patrosen uraa ovat häirinneet kuluttavasta pelityylistä seuranneet loukkaantumiset. Kauden 2006 alkupuolella pelipaikaksi on vakiintunut keskuspuolustaja. Varmojen otteidensa vuoksi hänet on valittu niin Veikkausliigan tähdistöön kuin maajoukkueeseenkin. Heinäkuussa 2008 hän teki kolmi- ja puolivuotisen sopimuksen Helsingborgs IF:n kanssa.


title: Hannu Patronen

text: Ensimmäisellä Allsvenskan-kaudellaan Helsinborgissa Patronen pelasi 17 ottelua ja teki niissä yhden maalin.


title: Hannu Patronen

text: Kaudet 2012–2016 Patronen edusti norjalaista Sogndalia, jossa hän kausina 2012–2014 ja 2016 pelasi yhteensä 97 Tippeligaenin ottelua. Kaudella 2015 Patronen edusti seuraa 25 ottelussa Adeccoligaenissa. Kaudella 2016 Patronen oli joukkueensa kapteeni.


title: Hannu Patronen

text: Marraskuussa 2016 Patronen teki kaksi seuraavaa kautta kattavan sopimuksen Veikkausliigassa pelaavan Helsingin Jalkapalloklubin kanssa. Joulukuussa 2018 hän solmi HIFK:n kanssa yksivuotisen sopimuksen.


title: Mascara

text: Mascara on suomalainen kolmen naisen muodostama popmusiikkiyhtye, joka on saanut nimensä ripsiväriä tarkoittavasta sanasta. Yhtyeen jäsenet suurimman suosion aikaan olivat Sari Wallenius, Katri Somerjoki ja Maria Sundfors (o.s. Määttä). He käyttivät taiteilijanimiä Kveeni (Wallenius), Mizu (Somerjoki) ja S-Team (Sundfors). Maria Sundforsin lähdön jälkeen hänen tilalleen tuli Tiia Tamminen. Samalla vaihtuivat myös taiteilijanimet: Geeni (Wallenius), Nizu Pudding Somerjoki sekä DJ Tantta (Tamminen).


title: Mascara

text: Yhtyeen tunnetuin kappale on ”Erittäin hyvä (ellei täydellinen)”, jota seurannut albumi "Erittäin hyvä" myi noin 12 000 kappaletta. Yhtye esiintyi puolentoista vuoden ajan, minkä jälkeen se hajosi. Mascara esiintyi ja levytti myös yhdessä iskelmälaulaja Frederikin kanssa.


title: Mascara

text: Yhtye osallistui syksyllä 2014 Yle TV2:n viihdeohjelmaan "We Want More", jonka myötä yhtye levytti uuden kappaleen "Tänään, tässä ja nyt". Ohjelmaan liittyen julkaistiin myös kokoelmalevy. Se sisälsi uuden kappaleen lisäksi uudet versiot "Erittäin hyvä (ellei täydellinen)" ja "Assanvessankassa" -kappaleista. Kappaleiden tuotannosta vastasivat JS16 ja DJPP.


title: Karpokratiaanit

text: Karpokratiaanit olivat eräs gnostilaisuuden lahko 100-luvulta. Aleksandrialainen Karpokrates opetti, että todellisen gnostikon tulee vapautua kaikista ennakkoluuloista ja laeista, ja hänen poikansa Epifanes saarnasi pelastusta lihan vallasta hillittömän hedonismin kautta. Kaikkien Vanhan testamentin mainitsemien syntien harrastamisesta tuli suorastaan velvollisuus.


title: Kenotismi

text: Kenotismi oli 1600-luvun alussa syntynyt, mutta varsinaisesti Gottfried Thomasiuksen 1850-luvulla esittämä tulkinta Kristuksen jumalallisuuden ja ihmisyyden suhteesta. Inkarnaatioon sisältyy "kenosis", vapaaehtoinen luopuminen kaikista jumalallisista ominaisuuksista (etenkin kaikkitietävyydestä): Kristus alistaa itsensä täydellisesti ihmiskunnan tasolle (Fil. 2:6-8). On siis täysin oikeutettua korostaa Kristuksen inhimillisyyttä ja kärsimystä ihmisenä.


title: Kenotismi

text: 1600-luvun kenootikot eivät olleet niin radikaaleja kuin Thomasius: heidän mukaansa Kristuksella oli ko. ominaisuudet, mutta hän ei käyttänyt niitä: vastakkainen näkemys oli "krypsis", jonka mukaan Kristus käytti jumalallisia ominaisuuksiaan vain salaa. Vrt. astekristologia.


title: Konsubstantiaatio

text: Konsubstantiaatio on kristinuskossa esiintyvä käsitys, että eukaristiassa eli ehtoollisessa leivällä ja viinillä on samanaikaisesti leivän ja viinin kaikki reaaliset ja metafyysiset ominaisuudet, vaikka nämä järjelle käsittämättömällä tavalla ovatkin yhtäaikaisesti Kristuksen ruumis ja veri. Käsityksen esitti Martti Luther, jonka mukaan katolisen kirkon opettama mukaan transsubstantiaatio-oppi on toivoton skolastinen yritys selittää mysteeri rationaalisesti: olennaista on vain, että Kristus jotenkin on läsnä.


title: Konsubstantiaatio

text: Ehtoolliskäsitysten spektrissä konsubstantaatio edustaa välittävää kantaa transsubstantaation ja kalvinilaisen ehtoolliskäsityksen välillä.


title: Schola cantorum

text: Schola Cantorum oli paavi Gregorius Suuren (paavina 590-604) perustama laulukoulu ja kuoro, joka huolehti gregoriaanisen laulun tason ylläpidosta ja levittämisestä. "Schola Cantorum" on myös katolisten kirkkokuorojen yleisnimitys saman esikuvan mukaan.


title: Schola cantorum

text: Vincent d'Indy perusti Pariisissa 1894 samannimisen konservatorion, josta tuli merkittävä vaikuttaja Ranskan musiikkielämässä. Vanhemman musiikin esittämisen, tutkimisen ja edistämisen kannalta erityisen tärkeä on Baselin "Schola cantorum", joka perustettiin 1933.


title: Virhemarginaali

text: Tilastotieteessä virhemarginaalilla tarkoitetaan luottamusvälin puolikasta. Se mittaa kuinka suuren osan satunnaisista otoksista ei osu luottamusvälillä, kun poimittujen otoksien lukumäärä kasvaa rajatta.


title: Virhemarginaali

text: Koska virhemarginaali riippuu luottamustasosta, on samasta aineistosta saatavissa useita virhemarginaaleja, joten on väärin sanoa esimerkiksi "Tutkimuksen virhemarginaali on 3,5 puoleen tai toiseen." Tutkimuksella ei nimittäin ole virhemarginaalia vaan virhemarginaali liittyy tutkimuksen antamiin numeerisiin arvoihin. Oikeammin olisi sanoa esimerkisi "Tutkimuksessa saadun kannatuksen virhemarginaali on 3,5 puoleen tai toiseen 95 % luottamustasolla."


title: Aino-Inkeri Notkola

text: Aino-Inkeri Notkola (oikeasti Lehesmaa, 24. lokakuuta 1903 Kiihtelysvaara – 18. tammikuuta 1999 Helsinki) oli suomalainen näyttelijä.


title: Aino-Inkeri Notkola

text: Notkola on näytellyt muun muassa elokuvissa "Niskavuoren Heta" (1952) ja "Täällä Pohjantähden alla" (1968).


title: Eine kleine Nachtmusik

text: Eine kleine Nachtmusik (Pieni yösoitto) on Wolfgang Amadeus Mozartin säveltämä serenadi jousiorkesterille, jonka hän sävelsi vuonna 1787 Wienissä. Eine kleine Nachtmusik edustaa wieniläisklassismia. Serenadissa on neljä osaa.


title: Gimbap

text: Gimbap (kirjoitusasuja myös kimbap ja kimbab) on riisipohjainen korealaisen keittiön ruokalaji, joka muistuttaa japanilaista rullattua usean täytteen sushia eli futomakia. Sitä pidetään lounas- ja pikaruokalajina ja retkievääksi sopivana ruokana.


title: Gimbap

text: Sushin ja gimbapin eroksi on sanottu, että edellinen on herkkää ja harmonista, jälkimmäinen voimakasta ja maskuliinista, ikään kuin sushin maalaisserkku.


title: Gimbap

text: Gimbapilla ei ole tarkkaa reseptiä. Riisi ("bap") ja täytteet kääritään nori-merilevälajista ("gim") valmistettuihin arkkeihin. Riisiin ei sekoiteta sushin tapaan riisiviinietikkaa. Sen sijaan rullaamalla syntynyt pötkö sivellään seesamiöljyllä ja leikataan paloiksi, joiden päälle saatetaan ripotella seesaminsiemeniä.


title: Gimbap

text: Palojen täytteenä käytetään muun muassa munakassiivuja sekä raastettuja ja pikkelöityjä vihanneksia, kuten porkkanaa ja kurkkua tai kimchiä. Sushista poiketen täytteenä ei yleensä käytetä raakaa kalaa tai äyriäisiä. Sen sijaan rullaan saatetaan laittaa juustoa, kalakakkuja tai lihaa, kuten kinkkua, makkaraa tai bulgogia. Palat voidaan myös sivellä munalla ja paistaa pannulla.


title: Gimbap

text: Gimbapin lisukkeina voidaan tarjota kimchiä tai raastettua daikon-retikkaa, mutta sen sijaan paloja harvoin kastetaan soijakastikkeeseen kuten sushia.


title: Atemi

text: Atemi () on japanilainen budokäsite, jossa hyökätään vastustajan arkoihin kehonosiin tai niveliin. Atemi-pisteisiin voidaan hyökätä paljain käsin (esimerkiksi aikido, jujutsu ja judo) tai asein (jodo, aiki-jo, kendon pistot). Ns. ”hermopisteisiin” hyökkääminen voi joissain tapauksissa aiheuttaa ohimenevää tai palauttamatonta vahinkoa keholle, ja vaikuttaa kehon sisäeritys- ja hermotoimintoihin.


title: Atemi

text: Yleinen virheellinen käsitys on, että ns. hermopisteisin hyökkäämällä voidaan vaikuttaa kehon ”energiatasapainoon” tjs. Hermopisteinä tunnetut kohdat ovat kuitenkin vain alueita ihmiskehossa, jotka ovat normaalia kipuherkempiä (esim. pallea tai kivekset), tai niissä on hermoratoja helposti manipuloitavana (esim. vagushermo tietyssä kohtaa kaulan sivua). Hermopisteisiin hyökkääminen aidossa kamppailutilanteessa on myös huomattavasti vaikeampaa kuin harjoitustilanteessa.


title: Atemi

text: Aseella esimerkiksi: nyrkkiraudalla, jōlla, sailla, juttella, tekkōlla voidaan hyökätä kehon ”hermopisteisiin”. Yleisiä osumakohtia ovat nenänvarsi silmien välissä ("uto"), ohimot ("kasumi"), otsa ("tento"), yläleuka nenän alapuolelta ("jinchu")), kurkku ("sonu"), kyynärpää ("hiji"), kämmenselät ("hokashiyakuzawa"), ranteet ("tekubi"), kivekset ("kinsho"), polvet ("hiza"), nilkat ("kurabushi"), jalkaterä ("kori") ja varsinkin sisuspunos pallean yläosassa ("suigetsu").


title: Atemi

text: Kehon atemi-hermopisteet voivat osin olla samoja joita manipuloidaan akupunktiossa. Hyvä esimerkki hermopisteestä on ihmisen kaulalla oleva kiertäjähermo, jota hieromalla, kuristamalla tai manipuloimalla voidaan laskea sydämen sykettä ja hidastaa hengitystä.


title: Stabbing the Drama

text: Stabbing The Drama on Soilworkin kuudes studioalbumi, joka julkaistiin 28. helmikuuta 2005.


title: Stabbing the Drama

text: Albumi nousi Ruotsissa Sverigetopplistanin sijalle 14. Suomessa se debytoi virallisen albumilistan sijalle 19.Bonuskappaleet


title: Idän katoliset kirkot

text: Idän katoliset kirkot ovat autonomisia paikalliskirkkoja, jotka ovat osa katolista kirkkoa ja ehtoollisyhteydessä Rooman paavin kanssa. Läntisestä eli latinalaisesta kirkosta ne poikkeavat monin tavoin. Opillisesti ne hyväksyvät katolisen kirkon dogmit tosina ilmaisuina läntisellä kielellä, mutta niillä on omat teologiset, hengelliset, kanoniset ja liturgiset perinteensä. Siksi ne muistuttavat monilta osin ortodoksisia kirkkoja esimerkiksi jumalanpalvelusjärjestyksen, kirkkojärjestyksen ja teologisen kielen kannalta. Suurin näistä kirkoista on Ukrainan kreikkalaiskatolinen kirkko.


title: Idän katoliset kirkot

text: Latinalaisen riituksen katoliset piispat ovat lännen patriarkan eli paavin välittömiä alaisia, mutta useimmat idän katoliset piispat ovat paavin alaisia epäsuorasti idän katolisten patriarkkojen kautta. Idän katoliset patriarkat hallitsevat Aleksandrian, Antiokian, Anteliasin, Bagdadin, Beirutin ja Damaskoksen patriarkaatteja. Monet idän katoliset kirkot ovat olleet aiemmin osa ortodoksista kirkkoa. Näitä kirkkoja kutsutaan nimellä uniaattikirkot, joskin nimeä pidetään nykyään halventavana.


title: Ben Alexander

text: Ben Alexander (Nicholas Benton Alexander IV) (s. 26. toukokuuta 1911 Goldfield, Nevada – 5. heinäkuuta 1969 Hollywood, Kalifornia) oli yhdysvaltalainen näyttelijä, jolle on omistettu tähti Hollywoodin Walk of Famelle.


title: Ben Alexander

text: Alexander syntyi Goldfieldissä, Nevadassa, ja varttui Kaliforniassa. Hänen ensimmäinen esiintymisensä oli jo viiden vuoden ikäisenä "Every Pearl a Tearissa." Tämän jälkeen hän esitti Lillian Gishin pikkuveljeä D. W. Griffithin "Hearts of the Worldissa".


title: Ben Alexander

text: Ensimmäisen maailmansodan jälkeen Alexander sai menestystä aikuisroolistaan vuoden 1930 elokuvasta "Länsirintamalta ei mitään uutta", jossa hän näytteli Kemmerickiä, amputaatiopotilasta.


title: Ben Alexander

text: Kun Alexanderin näyttelijän ura alkoi hiipua 1930-luvun puolivälissä, hän löysi uuden uran radiokuuluttajana ja vuonna 1952 Jack Webb valitsi hänet korvaamaan Herbert Ellisin suositussa televisiosarja Dragnetissa. Hänen viimeisimpiin rooleihinsa kuului vuodesta 1966 lähtien Frank Smithin rooli ABC:n poliisisarja Felony Squadissa.


title: Folklandia

text: Folklandia on kansanmusiikin ja kansantanssin kansainvälinen 24 tunnin laivafestivaali. Se järjestetään Silja Europa -aluksella Helsinki–Tallinna–Helsinki -reitillä joka tammikuu. Ensimmäisen kerran festivaali järjestettiin vuonna 1996.


title: Folklandia

text: Osanottajia on noin 3000. Esiintymispaikkoina ovat laivan konserttisalit, ravintolat, baarit, aulat ja käytävät – myös saunaosastolla on ohjelmaa, jo perinteiseksi tullut "Tupsun juureen", tuhmien laulujen yhteislaulutilaisuus. Keskiyöllä joka puolella laivaa yhdytään yökatrilli-tanssiin.


title: Folklandia

text: Esiintyjinä on kotimaisen kansanmusiikin- ja tanssin kärkinimien lisäksi ulkomaalaisia esiintyjiä. Folklandia tarjoaa esiintymismahdollisuuden monille harrastajaryhmille. Suuren laivan auloissa ja käytävillä soitetaan, lauletaan ja tanssitaan myös vapaamuotoisesti. Festivaalin yhteydessä pidetään tikkuristi-tanssin SM-kilpailu sekä ilmakanteleen SM-kilpailu.


title: Folklandia

text: Folklandia-festivaalin pääjärjestäjä on Pispalan Sottiisi -organisaatio. Lisäksi mukana järjestelyissä ovat kaikki kansantanssin ja -musiikin valtakunnalliset järjestöt sekä festivaalijärjestäjät. Folklandia on paikka, jossa eri festivaali- ja tapahtumajärjestäjät esittelevät tulevan vuoden tapahtumia ja niiden ohjelmaa. Kansantanssijärjestöjen ja kulttuurihallinnon edustajat kokoontuvat Folklandian lähtöpäiväksi Turkuun kansantanssiparlamenttiin, jossa käsitellän alan ajankohtaisia asioita.


title: Folklandia

text: Folklandia-risteily 2008 järjestettiin 11.–12.1. Samalla avattiin vuoden teema: Folkriitti.


title: Folklandia

text: Musiikillisia makupaloja paapuurista styyrpuuriin tarjosivat esimerkiksi Sanna Kurki-Suonio Trio, Hilja Grönfors yhtyeineen, Piiskaajat, Dagán, Avaruuden Ikkuna, Kouon Frouva ja Styrmanslaget. Tanssin taitajista lavalle nousivatt muun muassa Jutarinki Sodankylästä, Motora Joensuusta, Lovisa Folkdansare ja Siilinjärven kansantanssijat. Tanssiteatteria laivalle tuo Minimin Absolut Finland ja kansainvälistä väriä Mad Ice Itä-Afrikasta, Razzadory Venäjältä Ranarim ja Namo Ruotsista sekä monikansallinen Baltic Crossing.


title: Folklandia

text: Vuoden kansantanssi yhtyeeksi 2008 valittiin nuorisoseura Motora Joensuusta. Kansanmusiikin ja -tanssin edistämiskeskuksen Vuoden Wäinö -tunnustuspalkinto jaettiin kahden naisen kansanmusiikki ja -tanssiryhmä Puhtille.


title: Folklandia

text: Vuoden Nuori Pelimanni vuonna 2008 on eteläpohjalainen kansanmusiikkiyhtye Haka. Suomen Kansanmusiikkiliitto ja Koirasen perhe valitsevat vuosittain ansioituneita tai hyvän ennusteen omaavia nuoria, alle 24-vuotiaita, pelimanneja tai kansanmusiikin tekijöitä vastaanottamaan pienen kannustusstipendin Juho-Antti Koirasen (1979–2004) muistorahastosta.


title: Folklandia

text: Folklandian kummiyhtyeiksi nimettiin Riemukupla. Nimeämisen tavoitteena on tukea nuorten yhtyeiden kehitystä ja osaamista tanssisoiton alalla.


title: Folklandia

text: Folklandia-risteily 2009 järjestettiin 9.–10. tammikuuta. Vuoden Wäinöksi valittiin muusikko Ilpo Saastamoinen.


title: Folklandia

text: 15. Folklandia-risteily seilattiin 8.–9.1.2010. Vuoden 2010 Nuoreksi Pelimanniksi valittiin Antti-J. Janka-Murros.


title: Folklandia

text: 16. Folklandia-risteily seilattiin 7.–8.1.2011. Osallistujia oli 3 000, joista lähes 1000 esiintyjää. Esiintyjäryhmiä oli 117. Vuoden nuoren pelimannin tittelin sai kanteleensoittaja Anna Wegelius . Vuoden Wäinö 2011 -palkinnon sai perinteentutkija Anneli Asplund. Kanteleliitto myönsi vuoden 2010 Kantele -tunnustuksen Vilma Timoselle. Tikkuristikisan Suomen mestaruuden 2011 voitti joensuulaisen Motoran tanssija Timo Salonen. Tanhu!-kilpailun, jossa etsittiin Suomen karismaattisinta ja taitavinta kansantanssiparia, voitti Hanna Poikela ja Viljami Pekkala.


title: Folklandia

text: 17. Folklandia-risteily seilattiin 13.–14.1.2012. Osallistujia oli 3 000, joista esiintyjiä 1000. Esiintyjäryhmiä 142, joista 104 oli soitinyhtyeitä ja 38 tanssiryhmiä. Taustajärjestäjiä vuoden 2012 risteilyllä oli yhteensä 51. Vastaavana järjestäjänä toimi Suomen Nuorisoseurojen Liitto / Pispalan Sottiisi .


title: Folklandia

text: Vuoden nuoren pelimannin tittelin saivat Venla-Vanamo ja Sampo-Elias Asikainen Valkealasta. . Vuoden Wäinö 2012 -palkinnon sai Ann-Mari Häggman . Kanteleliitto myönsi vuoden 2011 kanteletunnustuksen Nurmeksen museon Kantele eläväksi -hankkeelle . Kultakantele tunnustus vuodelle 2011 myönnettiin soitinrakentaja Jukka Mäkelälle ja Jaakko Nososelle . Pispalan Sottiisin vuoden 2012 kansantanssiyhtyeeksi nimettiin Tahdittomat Jokioisilta . Tikkuristikisan Suomen mestaruuden 2012 voitti Veera Snellman Helsingistä, toiseksi sijoittui Esko Kataja Jyväskylästä ja kolmanneksi Ella Snellman Helsingistä.


title: Folklandia

text: 18. Folklandia-risteily järjestettiin 11.–12.1.2013. Vuoden nuoren pelimannin tittelin sai kansanmusiikkiyhtye Tradikaali.. Vuoden Wäinö 2013 -palkinnon sai Arja Kastinen.


title: Folklandia

text: 19. Folklandia-risteily järjestettiin 10.–11.1.2014. Ensimmäistä kertaa risteily tapahtuu Helsinki–Tallinna välillä.


title: Folklandia

text: 20. Folklandia-risteily järjestetään 9.–10.1.2015 Helsinki–Tallinna välillä.


title: Kynsisakset

text: Kynsisakset ovat pienet sakset, jotka on suunniteltu ensisijaisesti kynsien leikkaamista varten. Kynsisakset ovat usein kaarevateräiset. Tunnettuja kynsisaksien valmistajia ovat muun muassa Fiskars, Stainless ja Trim.


title: Kynsisakset

text: Eläinten kynsien leikkaamiseen käytetään usein pihtimäisempiä saksia.


title: Bachi

text:
Bachi (, lausutaan "batši") on isokokoinen plektra eli näppäin, jolla soitetaan japanilaisia soittimia shamisenia () ja biwaa (). Shamisenin bachi on painava, noin 20 senttimetrin pituinen ja se muistuttaa muodoltaan Y-kirjainta. Sen 'varsi' on tavallisesti valmistettu tammesta ja terävä näppäinosa koiranpensaasta eli puksipuusta. Arvokkaimmat bachit on perinteisesti valmistettu norsunluusta. Nykyään käytetään myös muovista valmistettuja näppäimiä.
Bachiksi (), () ("batchi" tai/ja "buchi") kutsutaan myös japanilaisetn Taiko-rumpujen soittoon tarkoitettuja puisia palikoita.


title: Live: 2 CD Collector’s Edition

text: Live: 2 CD Collector's Edition on australialaisen hard rock -yhtye AC/DC:n vuonna 1992 julkaistu livealbumi. Se on tuplaversio albumista "Live", ja se julkaistiin kuukausi "Liven" jälkeen. Albumi julkaistiin remasteroituna vuonna 2003 osana AC/DC:n "AC/DC Remasters" -sarjaa.


title: McLaren M23

text: McLaren M23 oli Gordon Coppuckin suunnittelema McLaren-tallin Formula 1 -auto. Sen suunnittelussa auttoi myös John Barnard. Auto oli Formuloihin päivitetty McLaren Indycar M16, mutta eniten se sai vaikutteita Lotus 72 -autosta, sillä auton muodot ja ulkonäkö olivat samantapaiset, ja molemmissa oli Ford DFV -moottorit. Auto oli todella kulmikas, minkä ansiosta se oli aerodynaamisesti tehokas.


title: McLaren M23

text: Auto esiteltiin kaudelle 1973. Heti ensimmäiseen kilpailuun Denny Hulme starttasi paalupaikalta. Hulme ja Peter Revson saalistivat yhteensä kolme voittoa, kun taas alokaskauttaan ajanut eteläafrikkalainen Jody Scheckter sijoittui hädin tuskin neljänneksi. Scheckter joutui yhteen suurimmista onnettomuuksista Formula ykkösissä Britannian Grand Prix’ssa, kun hänen M23:nsa pyörähti muiden edelle aiheuttaen valtavan kolarin. Tämä oli ennen kuin Emerson Fittipaldi liittyi McLareniin Lotukselta 1974. Hänen tietämyksensä Lotus 72 -autosta auttoi McLarenia kehittämään M23:a. Samaisella kaudella Fittipaldi voitti McLarenille tallin ensimmäisen kuljettajien ja valmistajien mestaruuden. Tuolloin McLarenin pahimmat kilpailijat olivat Ferrari, Tyrrell ja Lotus.


title: McLaren M23

text: Auton lisäkehitys kaudelle 1975 auttoi Fittipaldia ja McLarenia taistelemaan mestaruuksista siinä kuitenkaan onnistumatta. Tällä kertaa he taistelivat Niki Laudaa vastaan, joka ajoi todella kilpailukykyistä Ferrari 312T autoa. McLaren kokeili erilaisia rakennemuutoksia, kuten erilaisia aerodynaamisia lisäosia ja erilaisia keularatkaisuja. Useimmat muutoksista otettiin käyttöön myöhemmässä M26-autossa. Kauden 1975 lopussa Fittipaldi ilmoitti lähtevänsä tallista liittyäkseen veljensä Fittipaldi Automotive -talliin, jota Copersucar sponsoroi. Hänet korvasi karismaattinen James Hunt, joka voitti kaudella 1976 kuljettajien mestaruuden.


title: McLaren M23

text: Kun M23:n korvaaja M26 osoittautui ongelmalliseksi, Hunt ja Jochen Mass turvautuivat M23:een kauden 1977 alussa. Vaikka auto oli neljä vuotta vanha, oli se silti kilpailukykyinen.


title: McLaren M23

text: M23 ei ollut koskaan teknisesti kehittynein F1-auto, mutta sen jatkuva kehitys auttoi saavuttamaan 16 voittoa, kaksi kuljettajien mestaruutta ja yhden valmistajien mestaruuden.


title: Mann gegen Mann

text: Mann gegen Mann on Rammsteinin 22. singlejulkaisu. Se levytettiin vuonna 2005 Teldex Studionissa, Berliinissä. Kappaleesta on tehty musiikkivideo. Kappaleen teemana on miesten homoseksuaalisuus. Kappaleen nimi on saksaa ja tarkoittaa ”mies miestä vasten” tai ”mies miestä vastaan”.12″ vinyyli


title: Bonfire (albumi)

text: Bonfire on australialaisen hard rock -yhtye AC/DC:n vuonna 1997 julkaistu box-set. Se on tarkoitettu kunnianosoituksena yhtyeen edesmenneelle laulajalle Bon Scottille, joka kuoli vuonna 1980. Bonfire sisältää kaksi CD:tä Let There Be Rock elokuvan soundtrackilta ja kolme muuta CD:tä. Se sisältää myös remasteroidun version yhtyeen hitti albumista "Back in Blackistä".


title: Punaveripihkapuu

text: Punaveripihkapuu ("Pterocarpus soyauxii") on hernekasveihin kuuluva trooppinen puulaji, joka kasvaa luontaisesti Kaakkois-Aasiassa ja Afrikassa. Punaveripihkapuuta käytetään puutöissä ja sen arvokas puuaines tunnetaan kauppanimellä padouk.


title: Punaveripihkapuu

text: Punaveripihkapuu on Länsi-Afrikan suurimpia puita ja se voi saavuttaa 40 metrin korkeuden ja 100–120 senttimetrin, joskus poikkeuksellisesti jopa 150 senttimetrin, läpimitan. Runko on solakka ja suorakasvuinen. Runko on oksaton jopa 20 metriin saakka. Tyvilaajentuma ei ole merkittävä.


title: Punaveripihkapuu

text: Puuaine on suhteellisen painavaa ja kovaa, mutta karkeahkoa. Sillä on hyvät lujuusominaisuudet. Sen taivutus- ja puristusominaisuudet ovat paljon korkeammat kuin tammilla. Se on hyvin elastista ja iskunkestävää, mutta kuitenkin helposti halkaistavaa. Puu on helppoa ja hyvää työstää kaikilla välineillä. Sillä on hyvät hiomisominaisuudet. Sen hionta- ja viimeistelyjälki on sileä. Puun ominaispaino kuivana on 0,70–0,80.


title: Punaveripihkapuu

text: Padoukin pintapuu on sydänpuuhun verrattuna vaaleaa ja arvotonta. Sydänpuu on tuoreena punaista, mutta tummuu myöhemmin kauniin oranssin punaruskeaksi. Kauan varastoitaessa väri kuitenkin muuttuu yksitoikkoisen ruskeaksi. Puun leikkauspinnat ovat kaikissa suunnissa koristeellisen juovikkaita.


title: Punaveripihkapuu

text: Punaveripihkapuu kasvaa Länsi-Afrikan ikivihreissä sademetsissä Angolassa, Kamerunissa, Keski-Afrikan tasavallassa, Kongon tasavallassa, Kongon demokraattisessa tasavallassa, Gabonissa, Nigeriassa ja Päiväntasaajan Guineassa.


title: Punaveripihkapuu

text: World Conservation Monitoring Centerin (1992) mukaan punaveripihkapuun esiintymät sen luontaisilla kasvupaikoilla ovat melko turvattuja Kamerunia lukuun ottamatta. Eri maista saadun puutteellisen informaation takia täydellistä kartoitusta puun tilasta tällä hetkellä ei kuitenkaan ole saatu.


title: Punaveripihkapuu

text: Padoukia käytetään koristeellisina leikattuina viiluina. Kauniin värityksensä ansiosta se on suosittua puu-upotustöissä (intarsioissa) ja puuveistoksissa. Se sopii erinomaisesti huonekaluihin ja erilaisiin käyttöesineisiin kuten harjoihin, veitsien kädensijoihin, aseiden periin ja niin edelleen. Kovuutensa ansiosta se sopii käytettäväksi myös soittimiin, parketeiksi ja portaisiksi. Luontaisilla kasvualueilla sitä käytetään myös esimerkiksi ratapölkkyinä.


title: Punaveripihkapuu

text: Padoukista saadaan myös punaista väriainetta kasvi- yms värjäykseen.


title: Punaveripihkapuu

text: Puukeskus, Padouk


title: Piispanletto

text: Piispanletto tarkoittaa seuraavia maantieteellisiä kohteita:


title: Simutrans

text: Simutrans on Hansjörg "Hajo" Malthanerin kehittämä ilmainen kuljetusyrityksen managerointipeli. Malthaner jätti kehitysyhteisön heinäkuussa 2005. Itse pelin kehittämisen hän oli lopettanut jo aiemmin. Nykyään kehitystiimin johtajana toimii Markus "Prissi" Pristovsek.


title: Simutrans

text: Simutransissa pelaaja toimii kuljetusyhtiön johtajana tehtävänään kasvattaa pikku yrityksestä suuryritys. Peli tukee kuljetusmuotoina autoja, junia, raitiovaunuja, laivoja sekä lentokoneita. Pelissä on myös mahdollista käyttää ns. "aikajana"-toimintoa, jolloin erilaisia kuljetusvälineitä saa käyttöönsä ajan kuluessa.


title: Simutrans

text: Alun perin Simutransin pelialue muodostui 64×64 pikselin ruuduista, mutta myöhemmin ilmestyi versio, jossa ruutujen tarkkuus on 128×128 pikseliä, mahdollistaen hienommat ja yksityiskohtaisemmat grafiikat sekä 96x96 pikselin ruutuja käyttävä versio, jossa kaikki kuvat on piirretty käsin.


title: Simutrans

text: Peliä voi helposti muokata haluamansa laiseksi muokkaamalla erinäisiä sääntötiedostoja. Omien esineiden kuten kulkuneuvojen, teiden, rakennusten lisääminen peliin on myös helppoa pelissä olevan makeobj-ohjelman avulla.


title: Tributyylitina

text: TBT eli tributyylitina (CHSn) on torjunta-aineena käytetty orgaaninen tinayhdiste. TBT:tä on käytetty muun muassa veneiden ja laivojen pohjamaaleissa estämään kasvillisuuden ja pieneliöiden kiinnittyminen aluksen pohjaan. TBT:tä on käytetty myös muun muassa puu- ja paperiteollisuudessa ja teollisuuden vesijärjestelmissä.


title: Tributyylitina

text: Tehokkuutensa ja halpuutensa vuoksi TBT:tä on käytetty runsaasti. Sen on kuitenkin havaittu olevan haitallista merieliöille ja viime vuosina sen käyttöä on rajoitettu huomattavasti. Sen käyttö veneissä kiellettiin jo vuonna 1991. EU on kieltänyt käytön laivoihin vuodesta 2003. Tinayhdisteitä on kuitenkin runsaasti merenpohjasedimenteissä etenkin satamien lähistöllä. Tributyylitinan hajoamistuotteita ovat dibutyylitina (DBT) CHSn ja monobutyylitina (MBT) CHSn.


title: Tributyylitina

text: Orgaaniset tinayhdisteet aiheuttavat eräillä etanoilla naaraiden maskulinisaatiota. Tätä on mahdollisesti myös kaloilla. Eläinkokeissa on todettu kehityshäiriöitä sikiönkehityksen aikana. Suurina annoksina ne voivat olla myrkyllisiä myös keskushermostolle, tarvittavat annokset ovat kuitenkin paljon suurempia kuin esim. metyylielohopean. Ihmiselle haittoja ei ole todettu. Rotan suurimmaksi annokseksi, josta ei todeta vaikutuksia, on saatu 25 mikrogrammaa kiloa kohti vuorokaudessa. Satakertaista turvamarginaalia käytettäessä laskennallinen päiväannos voi ylittyä kalaa käytettäessä, mutta tästä ei ole katsottu aiheutuvan merkittävää terveyden uhkaa. Tutkimukset kuitenkin jatkuvat.


title: Toimiala

text: Toimiala on taloudellista toimintaa harjoittavan yrityksen tai ammatinharjoittajan pääasiallisen toiminnan perusteella määräytyvä elinkeinoluokka. Henkilön toimiala (elinkeino) määräytyy hänen työpaikkansa toimialan perusteella. Luokittelussa yritystoiminta ryhmitellään elinkeinohaaroihin ja nämä edelleen yhä pienempiin alaryhmiin. Toimiala voi määräytyä esimerkiksi tuotevalikoiman, tuotannon tai tuotteiden jakelutien perusteella. Toimialana voi olla vaikka metalliteollisuus, vähittäiskauppa tai koulutus. Luokittelussa pääasiallinen toiminta tarkoittaa työalaa, joka tuottaa suurimman taloudellisen arvonlisäyksen. Rahallisen arvon lisääntyminen voi tällöin olla vähemmänkin kuin puolet koko toiminnan tuottamasta arvonlisäyksestä.


title: Toimiala

text: Toimialat luetellaan toimialaluokituksessa. Suomessa Tilastokeskus käyttää kansallista Toimialaluokitus 2008 -nimistä luokkajakoa, jonka lyhenne on TOL 2008. Silloin kun taloudellisen toiminnan harjoittaja on monitoimialainen, luokittelusta tulee usein mutkikas. Näin käy varsinkin silloin, kun toimintoja on enemmän kuin kaksi, ne kuuluvat kahta useampaan toimialaluokkaan eikä minkään toiminnan arvo ylitä puolta arvonlisäyksen kokonaismäärästä.


title: Toimiala

text: Käytöstä poistuneen TOL 2002:n pohjana oli EU:n virallinen toimialaluokitus NACE 2002 (Classification of Economic Activities in the European Community). Kansainvälinen luokitus on ISIC (International Standard Industrial Classification of all Economic Activities). Pohjois-Amerikassa on käytössä NAICS (North American Industry Classification System).


title: Vihantasalmi

text: Vihantasalmi on kylä Mäntyharjun kunnassa valtatien 5 ja seututien 419 varrella Heinolan ja Mikkelin välillä, noin 185 kilometrin päässä Helsingistä , Mikkeliin matkaan n. 45 km. Kylässä on runsaasti kesäasutusta. Valtatien pikavuoropysäkiltä on pikavuoroyhteys Lahden ja Mikkelin suuntaan. Kylässä on myös Neste-huoltoasema.


title: Vihantasalmi

text: Lahnaveden ylittävä 168 metrin pituinen Vihantasalmen silta on eräs Suomen pisimmistä puusilloista.


title: Ryan VandenBussche

text: Ryan VandenBussche (s. 28. helmikuuta 1973 Simcoe, Ontario) on entinen kanadalainen jääkiekkohyökkääjä. Hän pelasi NHL:ssä tappelijana 310 ottelua, joissa hän teki 10 maalia, antoi 10 syöttöä ja otti 702 jäähyminuuttia.


title: Ryan VandenBussche

text: VandenBussche pelasi kolme kautta OHL:ssa. Toronto Maple Leafs varasi hänet vuoden 1992 NHL:n varaustilaisuudessa 173. vuorolla. Hän pelasi vuosina 1993–1996 neljä kautta AHL:ssa. VandenBussche solmi sopimuksen vapaana pelaajana 22. elokuuta 1995 New York Rangersin kanssa. Toisella kaudellaan Rangersin organisaatiossa VandenBussche pääsi vihdoin debytoimaan NHL:ssa 13. joulukuuta 1996 ja pelasi kauden aikana yhteensä 11 NHL-ottelua.


title: Ryan VandenBussche

text: Ennen kauden alkua syyskuussa 1997 harjoituspelissä VandenBussche tyrmäsi tappelussa Nick Kypreosin, joka joutui lopettamaan uransa saatuaan aivotärähdyksen. Kaudella 1997–1998 VandenBussche pelasi neljässä eri joukkueessa. Hän pelasi kolme ottelua IHL:ssa Indianapolis Icen joukkueessa, viisitoista Hartford Wolf Packin joukkueessa AHL:ssa ja kuusitoista ottelua Rangersin paidassa NHL:ssa. Rangers myi maaliskuussa 1998 VandenBusschen Chicago Blackhawksin, josta se sai vaihdossa Ryan Risidoren. VandenBussche pelasi kauden aikana Chicagossa neljä ottelua. VandenBussche pelasi Chicagossa vuoteen 2004, jolloin hän teki vapaana pelaajana sopimuksen Pittsburgh Penguins kanssa.


title: Ryan VandenBussche

text: Syyskuussa 2006 Jokerit ilmoitti VandenBusschen kuukauden mittaisesta koeaikasopimuksesta. Koeaika päättyi Jokerit-Blues otteluun 5. marraskuuta. Ottelun jälkeen Jokerit ilmoitti, että VandenBussche ei jatka joukkueessa. Samana päivänä VandenBussche solmi uuden sopimuksen CHL:n New Mexico Scorpionsin kanssa, mutta pelasi seurassa vain yhdeksän ottelua ja lopetti uransa jääkiekkoilijana 17. tammikuuta 2007.